پاوڵ مۆریات؛ ئەو ئاوازدانەرە فەڕەنسییەی جیهانی سەرسام کرد\n1778 جار خوێندراوەتەوە\nپاوڵ جولیان ئەندرێیە مۆریات لە تەمەنی ١٠ ساڵیدا چووەتە پەیمانگای میوزیک و لە ١٨ ساڵیشدا گروپێکی ئۆرکێسترای پێکهێنا.\nباوکی پاوڵ مۆریات کە وێڕای ئەوەی فەرمانبەری پۆستەو گەیاندن بووە، ژەنینی لەسەر هەردوو ئامێری پیانۆ و کەمجانچە زانیوە هەربۆیە ساڵی ١٩٢٩ یارمەتی کوڕەکەی داوە کە تەمەنی تەنها ٤ ساڵ بووە، فێری ژەنین لەسەر ئامێری پیانۆ ببێت، کە دواتر بووە بلیمەت لە ژەنینی ئەو ئامێرەدا.\nپاوڵ مۆریات لە تەمەنی ١٠ ساڵیدا چووە پەیمانگای میوزیکی (کۆنسێرڤەتوار) لە شاری مارسیلیا ، بە پلەی نایاب بڕوانامەی بەدەستهێنا، کاتێکیش گەیشتە تەمەنی هەرزەکاریی، خولیای میوزیکی جاز و میوزیکە میللییەکان بوو.\nلە تەمەنی ١٧ ساڵیشدا گروپێکی ئۆرکێسترای پێکهێنا، لەکاتی جەنگی جیهانی دووەمیشدا لەهەموو خاکی فەڕەنسا ئاهەنگی سازدەکرد، تا هیوایەک بە گەلەکەی ببەخشێت بۆ گەیشتن بە دواڕۆژێکی ئاشتیانە.\nلە ساڵانی شەستەکان و حەفتاکانی سەدەی ڕابروودا میوزیکەکانی هەواداری لە هەموو جیهان پەیداکردبوو، بەو پێیەی ئاوازەکانی ڕۆمانسی و هێمن و سۆزداریی و هەستوروژێن بوون، کە تا ئێستاشی لەگەڵدا بێت جوانی و ڕەونەقیان لەدەستنەداوە.\nمۆریات بە دانانی ئاوازی سوک (Light Music) بەناوبانگبوو کە جۆرێکە لە میوزیکی ئۆرکێسترالیی سوک، هەر بۆیە میوزیکەکانی وەک باکگراوند بۆ چەندین بۆنەی کۆمەڵایەتی و ئاهەنگەکان بەکاردەهێنران.\nمۆریات لەسەرەتادا بەناوێکی نەخوازراوەوە خۆی ناسان کە ئەویش (دێل ڕۆما) بوو،ساڵی ١٩٦٨ کاتێک میوزیکی (Love is Blue) ی تۆمارکرد و بەهۆیەوە بووە ئەستێرەیەکی جیهانی سەرنجی گۆرانیبێژی جیهانیی Charles Aznavour ی بەلای خۆیدا ڕاکێشا کە داوای لێکرد هاوکاریی بکات و لەگەڵیدا و لەکاتی سازکردنی گۆرانییەکانی ببێتە مایسترۆ.\nساڵی ١٩٦٩ گروپە ئۆرکێسترالییەکەی گەشتێکی درێژخایەنی بەجیهاندا کرد و تیایدا کارە هونەرییەکانی، لە ئەمریکا و کەنەدا و ژاپۆن و کۆریای باشور و بەڕازیل و یەکێتی سۆڤیەت و چەندین وڵاتی تر پێشکەشکرد، لە ساڵانی ١٩٨٥ و ١٩٨٦ و ١٩٨٧ دا شاکارە میوزکەکانی وەک باخ و شۆپان و بانونی بە دابەشکردنێکی نوێیەوە پێشکەشکرد.\nجگە لەوەی سەرلەنوێ ئاوازەکانی گروپی (بیتڵز) ی بەشێوازێکی سەرنجڕاکێش پێشکەشکردەوە، مۆریات تا ساڵی ١٩٩٨ لە گەشتەکانی بەردەوام بوو کە تیایدا دواین ئاهەنگە میوزیکەکانی لە شاری ئۆساکا لە ژاپۆن پێشکەشکرد.\nبەناوبانگترین ئەلبومەکانی پاوڵ مۆریات Taxi to Tobruk و The Godfather و Plast Bankو Horace ٦٢ و The Phantom of the Opera ، مۆریات زیاتر لە ٤٠ ملیۆن ئەلبومی بەرهەمە میوزیکەکانی فرۆشراون، بەڵام کاتێک ساڵی ٢٠٠٦ لە تەمەنی ٨١ ساڵیدا کۆچی دوایی کرد گروپە ئۆرکێستراکەی لەکارکەوت و دواتر هەڵوەشایەوە.\nلێرەدا ئەو ئەو پارچە میوزیکەی پاوڵ جولیان ئەندرێیە مۆریاتی پێشکەش دەکەین کە گەیاندە لوتکەی ئاوازدانان و ٢ ملیۆن ئەلبومی لێفرۆشرا، ئاوازی (Love is Blue) لەبنەڕەتدا ئاوازی (Andrei Popp) بوو کە مۆریات دووبارە بەجوانترین شێواز کاری دابەشکردنی میوزکی بۆ کردەوە بۆ ماوەی ٥ هەفتە لە لوتکەی ئەلبومەکانی میوزیک بوو لە ئەمریکا.\nکەی دەبێت تایەی ئۆتۆمبێلەکەت بگۆڕیت؟\n١٠ دەوڵەمەندترین کەسایەتییەکان لە ساڵی ٢٠٢٠دا\nئەم نیشانانە دەریدەخەن ڤیتامین لە جەستەتدا کەمە\nهۆکارەکانی خورانی پێست\nشاجوانێك بەهۆی کۆرۆناوە وازی لە تاجەکەی هێنا


لاوانی تێكۆشەری كوردستان!\nجەماوەری ستەملێكراوی كوردستان و ئێران!\nبەڕێزانی دەستەی بەڕێوەبەری و ئەندامانی رێكخراوی لاوانی خەباتی كوردستانی ئێران!\nلە سەرەتادا بە بۆنەی یازەدهەمین ساڵڕۆژی دامەزرانی ڕێكخراوی لاوان گەرمترین پیرۆزبایی تان پێشكەش دەكەم.\nلە كاتێكدا ساڵڕۆژی دامەزرانی ڕێكخراوی لاوانی كوردستانی ئێران بەرز ڕادەگەرین كە لاوان لە كوردستان و سەرانسەری ئێران، ژیانی سەخت و پڕ لە كارەسات بەڕێ دەكەن.\nبە هۆی سیاسەتی زاڵمانەو جینایەتكاری و نەزانی ئاخوندە دەسەڵاتدارەكان لاوان بە تایبەتی و تێكڕای هاونیشتمانیانی كوردستان و تێكرای گەلانی ئێران، ئاسودەیی و ژیانی ئاساییان نییەو نە تەنیا دەبێ لە بەرانبەر سەركوت و ستەمگەریەكان و چەوسانەوەی سیستماتیك و بە بەرنامەی ئاخوندەكاندا بوێستنەوە، هەروەها دەبێ بۆ دابین كردنی بژێوی و ڕوبەڕوبونەوە لە هەژاری تاقەت پڕوكێن تێبكۆشن.\nبە پێویستی دەزانم سپاس و قەدر دانی خۆم بە لاوانی تێكۆشەری كوردستان و لاوانی سەرانسەری ئێران و ڕێكخراوی لاوانی خەبات و تێكڕای لاوانی ڕیزەكانی سازمانی خەبات پێشكەش بكەم كە بە تێكۆشان و نەبەزییان لە بەرانبەر دەسەڵاتی ستەمگەرو دژی كوردو دژی ئینسانی نەترسانە لە مەیدانی شۆڕشدا خۆڕاگریان كردوە.\nئاشكرایە لە مێژووی گەلی كورد، لاوانی تێكۆشەر هەمیشە پێشڕەوی شۆڕش بوون و دەوری سەرەكیان لە مەیدانی سیاسی ،كۆمەڵایەتی و زانستی وخوێندەواریدا گێڕاوە.\nلە ماوەی زیاتر لە ٤٣ ساڵ شۆڕشی ڕەوای خەڵكی كورد و تێكڕای گەلانی ئێران لە بەرانبەر ڕژیمی دیكتاتۆری ئاخوندی، لاوان بە بەردەوامی پێشڕەو قارەمان و نەبەز بوون و وەك لەمپەرو قەڵای لە گیران نەهاتوو لە بەرانبەر ئەو دەسەڵاتە دیكتاتۆرە وێستاونەوەو توانیوانە ئاڵای شۆڕشی ئازادیخوازی و مافخوازی بە شەكاوەیی بهێڵنەوە.\nئاشكرایە لاوانی تێكۆشەرو قارەمان لە ڕیزەكانی سازمانی خەبات و لە ڕیزی ڕێكخراوی لاوان، لە ماوەی ساڵەكانی تێكۆشانداو بە تایبەت لە ماوەی ۱۱ ساڵ بەسەر دامەزرانی ڕێكخراوی لاواندا، دەوری سەرەكی یان لە پێناو ڕێبازی كوردایەتی و ئازادیخوازی و مانەوەو پێشكەوتنی سازمانی خەبات و شۆڕشی ڕەوا لە بەرانبەر دەسەڵاتی دیكتاتۆری ئاخوندی گێڕاوە.\nگومانی تێدا نیە كە ڕێكخراوی لاوانی خەبات لە مەیدانی تێكۆشان و بەرخۆدانی شۆڕشگێڕانە، تا سەركەوتن و گەیشتن بە ئامانجی یەكجاریی كە ڕزگاری و ئازادی گەلی كوردو ڕوخانی ڕژیمی دژە كوردو دژی ئینسانی ئاخوندەكان لە ئێراندا چالاكانە تێدەكۆشێ و بەردەوام دەبێ.\nسڵاو و درود بۆ ڕۆحی بەرزی پێشمەرگە لاوە شەهیدەكان لە ڕیزەكانی سازمانی خەبات كە گیانی پیرۆزیان فیدای ئازادی گەلی كورد و ئازادی كوردستان كرد. هەروەها سڵاو و درود دەنێرم بۆ ئەو كادرو پێشمەرگە تێكۆشەرانەی ڕیزەكانی سازمانی خەبات كە لە تەمەنی لاوی و مێرمنداڵی لە ڕیزی سازمانی خەباتدا بوون و بەردەوامن لە خزمەت بە ڕێبازی ئازادیخوازی و ڕێبازی پیرۆزی سازمانی خەبات ی كوردستانی ئێران.\nسەركەوی خەباتی لاوانی پێشرەو ئازادیخواز.\nسەركەوێ شۆڕشی ڕەوای گەلانی ئێران.\nمەرگ و نەمان بۆ ڕژیمی دیكتاتۆری ئاخوندی.\n۱۱ ی بانەمەڕی ١٤٠١ كۆچی خۆری\n٣٠ ئاوریلی ٢٠٢٢ زایینی\nڕێکه‌وت: 2022-04-30 14:54:08


ئه‌سیناو كوردستان، دوو وێنه‌ی جیاوازی جه‌لادو قوربانی ……عومه‌رمحمه‌د – Denegkan\nئه‌سیناو كوردستان، دوو وێنه‌ی جیاوازی جه‌لادو قوربانی ……عومه‌رمحمه‌د\nbyعومه‌ر محەمەد\tFebruary 24, 2009\tگشتی\nئه‌سیناو كوردستان، دوو وێنه‌ی جیاوازی جه‌لادو قوربانی\nكاتێك له‌م ولاَته‌ی ئێمه پروپاگه‌نده‌ی دیموكراسی ده‌كرێت، ئه‌سینا بۆ ئێمه ده‌بێته لیمۆیه‌كی ترش‌و ئاو به‌زارماندا دێنێته‌خوارێ. به‌داخه‌وه كۆمه‌ڵگه‌ی كوردی له‌بری ئه‌وه‌ی هه‌نگاو بنێ بۆ ئه‌وه‌ی له‌كه‌ناری دیموكراسیه‌ت نزیك بێته‌وه، به‌لۆژیكی ساڵ به‌ساڵ خۆزگه‌م به‌پار لێده‌خوڕێ ( به‌هیوام كار نه‌گاته ئه‌وه‌ی خه‌ڵك بڵێن خۆزگه‌مان به‌سه‌روه‌ختی به‌عس) ئه‌فسوس .. خه‌ڵك خراپ پاڵی لێداوه‌ته‌وه‌و به‌لۆژیكی ئه‌و سێوه به‌م ده‌مه، خه‌ون به‌ئاسوده‌ییه‌وه ده‌بینێ.\nئه‌وه هه‌ڵوێستێكی عه‌فه‌وی خه‌ڵكی یونان نه بوو كه"ئه‌سینا" له‌سه‌ر كوشتنی لاوێك خرۆشا، به‌ڵكو تێكۆشان بوو بۆ ئاسوده‌یی‌و به‌رهه‌می خه‌باتی دوو هه‌زار ساڵ زیاتریان، كه‌له‌میانه‌ی ده‌وڵه‌ته‌كه‌یانه‌وه سه‌رقاڵی گه‌رمترین مشتومڕ بوون بۆ ئه‌وه‌ی به‌جوانترین‌و باشترین شێوه وێنه‌ی ژیان‌و حوكمدارێتی بكێشن‌و مافی شایسته ببه‌خشنه هاوڵاتیانی خۆیان. هه‌ر به‌ری ئه‌و خه‌بات‌و تێكۆشانه‌شیان بووكه چه‌مكه‌كانی (هاوڵاتی بوون، دیموكراسی، ئازادی..) هاتنه ئاراوه‌و له رێنیسانیشدا بوژنانه‌وه‌ی جدیان به‌خۆیانه‌وه بینی.\nله‌ماوه‌ی ڕابوردوودا بینیمان كوشتنی تاكه مرۆڤێك به‌ده‌ستی پۆلیسێكی ئه‌و وڵاته، چ هه‌ڵشاخانێكی به‌ڕوی حكومه‌تدا دروستكرد..؟ با هه‌موومان چ ئێمه‌و چ ده‌سه‌ڵاتدارانی ئه‌م وڵاته له‌خۆمان بپرسین، ئایا ئه‌م هه‌ڵوێسته‌ی یونانیه‌كان بۆئه‌وه‌یه خۆیان نابووت بكه‌ن..؟ یان به‌پێچه‌وانه‌وه بۆ ئه‌وه‌یه ڕه‌فتارێكی نابووتی پۆلیس خۆشیان نابووت نه‌كات؟! یونانیه‌كان پێمان ده‌ڵێن: به‌های مرۆڤێك به‌كه‌م ناگرین چونكه دوارۆژی هه‌موومانی پێوه‌به‌نده.\nمه‌به‌ستم نیه لێره كاغه‌ز ڕه‌ش بكه‌مه‌وه، به‌ڵكو گه‌ره‌كمه هاوده‌نگ‌و هاوسۆزی یونانیه‌كانبم، ئه‌مه‌ش هه‌ر له‌به‌ر ئه‌وه‌ی مرۆڤم‌و تاكی كۆمه‌ڵگه‌یه‌كم كه‌به‌شێكه له‌كۆی مرۆڤایه‌تی، كۆمه‌ڵگایه‌ك نه‌ك گه‌نجێك به‌ڵكو هه‌زاران گه‌نج‌و هه‌زاران منداڵ‌و پیره‌پیاو پیره ژه‌نی ته‌نها به‌تاوانی كورد بوونیان كۆمه‌ڵكوژكران‌و كۆمه‌ڵگه‌ی نێوده‌وڵه‌تیش به‌هانایه‌وه نه‌هاتن، به‌داخه‌وه كه له‌دوای ڕوخانی به‌عسیش هێشتا هه‌ر له‌سه‌ر بێده‌نگی خۆی به‌رده‌وامه.\nئه‌وه‌ی كاره‌ساتهێنه‌ره، ته‌نها بێده‌نگییه كه دواجار بێبه‌ها كردنی خودی مرۆڤیشی به دوادادێت، له كاتێكدا ده‌بینین له ئه‌سینا كوشتنی تاكه گه‌نجێك، یان ره‌فتاری پۆلیس خه‌ریك بوو حكومه‌ت بڕوخێنێ، كه‌چی لێره هێشتا به‌های جه‌لاد له قوربانی زیاتره، ئاخر 5000 مرۆڤی به‌گاز خنكێنراوی هه‌ڵه‌بجه‌یی، هه‌زارن برینداری چه‌كی قه‌ده‌غه‌كراو، كه ده‌یانیان هێشتا به‌ده‌ست ئازاره‌وه ده‌ناڵینن، له‌بری ئه‌وه‌ی شكۆو به‌هایان بۆ بگه‌رێته‌وه، به‌قه‌د فرۆكه‌وانێكی به‌عسی، به‌قه‌د ئه‌فسه‌رێك، موسته‌شارێك، موخابه‌راتێك، جه‌لادێك، حصانه‌ی هاوڵاتی بونیان نیه..؟! گرنگترین پرس كه ده‌شێت، خه‌ڵكی كوردستان به‌گشتی‌و خه‌ڵكی هه‌ڵه‌بجه بیورژێنن پرسی به‌های مرۆڤ‌و یاساو مافی هاوڵاتیبوونه، وه‌لی كه خه‌ڵك خۆی نه‌بوو ده‌سه‌ڵات، هه‌رئه‌وه‌یه كه مێگه‌ل ئاسا مامه‌ڵه‌ی پێوه‌ده‌كات..\nشاردنه‌وه‌ی یان هه‌ڵاتنی فرۆكه‌وانێكی تۆمه‌تباری كیمیابارانكردنی شاری هه‌ڵه‌بجه با تووندوتیژیشی لێ نه‌كه‌وێته‌وه، با هه‌ڵه‌بجه‌ییه‌كانیش لێی بێده‌نگ بن، ئه‌ی مافی گشتی؟ ئه‌ی ئه‌ركی داواكاری گشتی ؟ ئاسایش‌و حكومه‌ت؟ دادگاو مافپه‌روه‌ران؟ چۆن خۆیان به‌وه قایل ده‌بن..؟\nراسته زۆرجار بێده‌نگی گه‌وره‌ترین وه‌ڵامه، ڕه‌نگه بێده‌نگی خه‌ڵكی كوردستان له‌م كێشه‌یه چه‌نده مایه‌ی نیگه‌رانی بێت، ئه‌وه‌نده‌و زیاتریش واتا داربێ، ئه‌گه‌ر كۆمه‌ڵگه‌ی ئه‌مڕۆی كوردستان به‌و كه‌لێنه گه‌وره‌یه‌ی نێوان حكومه‌ت‌و هاوڵاتیی قایله‌و هێشتا ڕێگه ده‌دات، پێشیلكاری مه‌ودای زیاتر وه‌رگرێ‌و ده‌سه‌ڵاتدارانی حكومه‌ت ئاوا ژیان به‌رێوه‌به‌رن، ئه‌وا ئاینده‌مان وێرانتر ده‌بێ‌و خودی كۆمه‌ڵگه‌ش به‌رپرسه له‌وه‌ی كه رێگه ده‌دات، ده‌سه‌ڵات ملهوری زیاتر بكات.\nخرۆشانی ئه‌سینا هه‌ق وایه پێش هه‌رلایه‌نێكی دی، ئه‌و رێكخراوانه له كوردستان به‌خه‌به‌ر بهێنێته‌وه كه‌ساڵانێكی زۆره به‌ناوی مافی مرۆڤ‌و كۆمه‌ڵگه‌ی مه‌ده‌نیه‌وه خۆیان ده‌ناسێنن، كه زۆربه‌یان " كه‌مینه‌یه‌كی لێبه‌ده‌ر " موچه‌خۆرن. وه‌لی كه‌فه‌زایه‌ك بۆ ئازادی نه‌مایه‌وه ئه‌وده‌مه هه‌ر ده‌بێت بڵێین، ساڵ به‌ساڵ خۆزگه به‌پار .\nئه‌م بابه‌ته له ژماره (502) هاولاتى بڵاوكراوه‌ته‌وه\nNext هاوڕی ڕه‌شه‌که‌م…..سمکۆ ئه‌حمه‌د


کوردیپێدیا - کۆمەلگای سرێشمە\n🏰 کۆمەلگای سرێشمە | پۆل: شوێنەکان | زمانی بابەت: 🏳 کوردیی ناوەڕاست\n7. 👁 عەلیاوە - خەلیفان\n8. 👁 گوندی سەروو\n9. 👁 گەروەزین\n✍ ئەم بابەتە بۆ دواجار لەلایەن: (جوان عومەر ئەحمەد)ەوە لە: Jul 6 2019 12:47AM باشترکراوە


هیوا سەید سەلیم - 6-04-2018 - 3029 جار خوێندراوەتەوە\nهەر كاتێك كە لە هەڵبژاردنەكانی كوردستان و عێراق نزیك دەبینەوە، دەنگێك دەبیسترێت كە دەوترێت: (ناچین بۆ هەڵبژاردنەكان و بایكۆتی پرۆسەی هەڵبژاردنەكان دەكەین)، بەو پێیەی دانگدان مافی تاكە، جابۆیە ئەگەر لاینە یاسایەكە وەرگرین تاك لە دەنگدان و دەنگنەدانیش ئازادە، بەڵام واقعی هەرێمی كوردستاندا ئەومان پێناڵێت،بگرە هەڵبژاردنی بژاردەی دووەم واتا دەنگنەدا وەك كارتێك لەبەرامبەر دەسەڵتداران، وەك دەربڕینێك لە بەرامبەر بێزاریت لە جۆری حوكمڕانی ئەو هەرێمە بژاردەیەكی یەكجار خراب دەبێت، هەروەها دەچێتە خانەی خزمەتكردن بەو لایەنی كە تۆی دەنگدەر لێی ناڕازی .\nهەموومان دەزانین كە جۆری هەلبژاردنەكان و ئەو میكانیزمەی كە لە عێراق بە گشتی و هەرێمی كوردستان بە تایبەتی هەڵبژاردنی پێ ئەنجامدراوە، كاریگەری زۆر نەرێنی لەسەر دەنگدەر داناوە، ئەویش بەوەی وایان تێگەیاندوە كە دەنگدانی ئەوە كاریگەری نابێت، ئەمەیان هەر بیركردنەوەیەكی خۆڕسكانە نیە لای دەنگدەری كورد درووست بووبێت، بگرە زۆر بەبەرنامە لە لایەن دەسەلاتدارانی هەرێمی كوردستان كاری لەسەركراوە، تا بۆشیان بلوێ لە بڵاوكردنەوەی ئەو قەناعەتە درێخی ناكەن، ئەویش تا بتوانن دەنگدەری كورد بێ ئیرادە و بێ باوەڕ بهێڵنەوە.\nلە دونیایی دیموكراسی مەرج نیە هەموو تاكێكی دەنگدەر پیادەی ئەو مافە دیموكراسیانەی خۆی بكات، هەر بۆیەشە دەبینین لە زۆربەی هەلبژاردنەكانی ئەو كۆمەڵگایانە رێژەی بەشداری لە دەنگدان لە دەوروبەری 50% و شتێك زیاتر یان كەمتر دەبێت، ئەگەر ئەوە بۆ كۆمەڵگاكانی ئەوان ئاسایی بێت، ئەوا لای ئێمە دەچێتە خزمەتی دەسەڵاتدارانی كوردستان، چونكە ئەوەی لە كوردستان بیر لە بایكۆت دەكاتەوە دەنگدەری دەسەڵات نیە، بگردەنگی ناڕازیە، دەنگی ناڕازیش چەندە دووربێت لە پرۆسەكە لەبەرامبەردا پاڵانسی بەرامبەر بەرزدەكاتەوە ئەمە هاوكێشەیەكی حسابی روونە.\nلە ئێستادا كە هەرێم و ناوەند لەبەردەم دوو هەلبژاردنی گرنگ دانە، دیسان لە نێو خەلكێكی زۆر باس لە بایكۆت دەكرێت، ئەو باسە لە كوردستانیش گەرمە، بەڵام دیسان دووپاتی دەكەینەوە كە بایكۆتكردن لەبەر چەندین هۆكار دەچێتە خانەی خزمەتكردن بەو دەسەلاتدارانەی كە نەك بەتەنیا خەڵكیان بێ متمانە كردووە بگرە لە رابردوودا هیچ بەهایەكیشیان بۆ دەنگی خەڵك دانەناوە، هەر لە دزی و فیزی لە كاتی دەنگدان بگرە، تا بێ بەهاكردنی ئەو دەزگا هەستیارانەی كە خەڵك بەدەنگدان نوێنەری خۆی بۆ هەڵدەبژێرێت.\nبێ كاریگەركردنی رۆڵی پەرلەمان لە كوردستان و دواتر داخستنی و تێوەگلاندنی لە ململانێ حزبیەكان، باشترین نموونەی كاری بەرنامە بۆ كراوی ئەو دەسەڵاتە حزبیەیە كە جارگە سەدەیەكە حوكمی كوردستان دەكات،وە هەمیشەش هەوڵی داوە كە خەڵك متمانەی بە دەسەلاتەكانی یاسادانان و سیستەمی نوێنەرایەتی نەمێنێت، هەرێمی كوردستان نەبێتە هەرێمێكی دامەزراوەیی، چونكە خێر لای ئەوان لە دەسەڵاتی برابەشی حزبی دابووە، هەر بۆیەشە لە ئێستادا دەبینین كە بەشێك لە دەسەڵاتدارنی كوردستان، قەوانێكی تر لێدەدەن، ئەویش بەوەی ئەوان دەنگ بێن و دەنگ نەهێنن هەر میركوڕەكەی دەسەڵات دەمێنەوە، چونكە خاوەنی هێز و شەرعیەتی شۆرشگێڕین.\nلەبەرامبەر ئەو كارە بەرنامە بۆ دارێژراوانەی دەسەڵات لە ساردكردنەوەی خەڵك لە بەشداریكردن لە پرۆسەكانی هەلبژاردن، دەبێت لایەنەكانی تری ناو پرۆسەی سیاسی كاربكەن بۆ پێچەوانەكەی، واتا هانی خەلك بدەن كە بەشداری لە هەلبژاردنەكان بكات و خاوەنداریەتی لە دەنگی خۆی بكات، بەم كارەیان ئەو لایەنانە دوو ئامانجی گرنگ بەدەست دێنن.\nیەكەمیان : بریتیە لە خاوەنداریەتیكردن لەو دەنگە ناڕەزایانەی كە تا ئەو ساتە بڕیاری بایكۆتیان داوە، هەروەها بایكۆتیان پێدەگۆڕن بە دەنگێكی كاریگەری ناو پرۆسەی هەلبژاردن.\nدووەمیش: رێگری دەكرێت لەوەی یاری بە دەنگی بایكۆتكراو بكرێت بۆ تەزویر و دەنگدان لە شوێنی ئەوانەی كە بایكۆتیان هەلبژاردووە، لە ڕابردوودا ئەەم شێوازە رێگاخۆشكەر بووە بۆ تەزویر و یاریكردن بە ئەنجامەكانی هەلبژارن.\nدواجار دەڵێین ئەركی قەوارە لایەنەكانی دەرەوەی دەسەڵات و میدیاكانە لێرەوە تا رۆژی هەڵبژاردن كاربكەن لەسەر هاندانی خەلك بۆ بەشداری لە پرۆسەی هەلبژاردنەكان و مەترسی بایكۆت بۆ هەموو لایەك روونبكرێتەوە،وە بشزانرێت كە بۆ كۆمەڵگای ئێمەی تازە و كەم شارەزا لە كلتووری هەلبژاردن بایكۆت چەكێكی بێ كاریگەری هەڵبژاردن دەبێت.


شنگال رادەستی حکومەتی عیراق دەکرێتەوە (Snnc) - Worldnews.com\nشنگال رادەستی حکومەتی عیراق دەکرێتەوە (Snnc)\nپەرلەمانتارێکی یەکێتی رێککەوتنێکی نھێنی نێوان حەیدەر عەبادی و حکومەتی ھەرێم ئاشکرا دەکات بۆ رادەستکردنەوەی ناوچەی شنگال بە حکومەتی عیراق و ئیدارەدانی ناوچەکە بەھاوبەشی لەنێوان ھەردوولا، دەشڵێت: ئەم بڕیارە گەڕانەوەیە بۆ دواوە. ...\nرێکەوتنی سەدر و عەبادی بۆ پێکھێنانی حکومەتی نوێی عیراق ئاشکرا دەکرێت (Kurdsatnews)\nرێکەوتنی سەدر و عەبادی بۆ پێکھێنانی حکومەتی نوێی عیراق ئاشکرا دەکرێت kurdsatnews.com ناوەرۆکی رێکەوتنی نێوان موقتەدا سەدر و حەیدەر عەبادی بۆ پێکھێنانی حکومەتی نوێی عیراق\nحکومەتی ھەرێم روونکردنەوە لەبارەی ھەناردەی نەوت دەدات (Snnc)\nوتەبێژی فەرمی حکومەتی ھەرێم لەبارەی ھەناردەی نەوتەوە ڕونکردنەوە دەدات و چەند پەرلەمانتارێکی کوردیش لە ئەنجومەنی نوێنەرانی عیراق تۆمەتبار دەکات کە بوونەتە وتەبێژی حەیدەر عەبادی. ...\nحەیدەر عەبادی: حکومەتی ھەرێم ڕازی بووە سەرجەم نەوتەکەی رادەستی حکومەتی فیدراڵ بکات. (Kurdsatnews)\nحەیدەر عەبادی: حکومەتی ھەرێم ڕازی بووە سەرجەم نەوتەکەی رادەستی حکومەتی فیدراڵ بکات. ...\nیەکێتی بۆ دابینکردنی موچە داوایەک ئاڕاستەی حکومەتی ھەرێم دەکات (Snnc)\nپەرلەمانتارێکی فراکسیۆنی یەکێتی لەئەنجومەنی نوێنەرانی عیراق ئاشکرایدەکات جێبەجێکردنی رێککەوتنەکەی ناو بودجەی ٢٠١٧لەئەستۆی حکومەتی ھەرێمدایە و دەشڵێت: ئەگەر پابەند نەبێ،\nڕێکەوتنێکی مەترسیداری عەبادی و ئەردۆغان دژی کورد ئاشکرادەکرێت (Snnc)\nڕێکەوتنێکی مەترسیداری عەبادی و ئەردۆغان دژی کورد ئاشکرادەکرێت snnc.co ڕێکەوتنێکی نھێنی نێوان سەرۆک وەزیرانی عیراق و سەرۆک کۆماری عیراق ئاشکرادەکرێت و پەرلەمانتارێکی لیژنەی\nھۆکاری دابەشنەکردنی نەوت بەسەر ھاوڵاتیان ئاشکرا دەبێت (Snnc)\nپەرلەمانتارێکی یەکێتی لە ئەنجومەنی نوێنەرانی عیراق، ھۆشداری لە بڕینی ئەو نەتە دەدات کە لە بەغداوە رەوانەی ھەرێم دەکرێت، ھۆکاری بڕیارەکی حکومەتی ھەرێمیش بە دابەشنەکردنی\nپەرلەمانتارێکی یەکێتی لە ئەنجومەنی نوێنەرانی عیراق، ھۆشداری لە بڕینی ئەو نەتە دەدات کە لە بەغداوە رەوانەی ھەرێم دەکرێت، ھۆکاری بڕیارەکی حکومەتی ھەرێمیش بە دابەشنەکردنی نەوتی سپی بەسەر ھاوڵاتیان ئاشکرا دەکات. ...\nژمارەیەک فەرمانبەری ھەرێم دەخرێنە سەر حکومەتی عیراق (Snnc)\nچەند پەرلەمانتارێکی کورد لە ئەنجومەنی نوێنەران، داوا لە وەزیری ناوخۆی عیراق دەکەن، بۆ چارەسەرکردنی کێشەی دواکەوتنی موچەی ئەو چوار فەرمانگەیەی ھەرێم کە سەر بە بەغدایە، میلاکی ئەو کارمەندانەشی بخاتە سەر حکومەتی عیراق کە لەلایەن ھەرێمەوە دامەزرێنراون. ...\nدەستپێشخەرییەکەی یۆنامی بۆ ھەرێم و بەغدا ئاشکرا دەبێت (Snnc)\nدەستپێشخەرییەکەی یۆنامی بۆ ھەرێم و بەغدا ئاشکرا دەبێت snnc.co پەرلەمانتارێکی یەکێتی لە ئەنجومەنی نوێنەرانی عیراق، دەقی دەستپێشخەری نەتەوە یەکگرتووەکان و پێنج ئەندامە ھەمیشەییەکەی ئەنجومەنی ئاسایش سەبارەت بە ریفراندۆمەکەی ھەرێم ئاشکرا دەکات، وەک نەخشە رێگ ...\nعەبادی: حکومەتی ھەرێم رەزامەندی دەربڕیوە لەسەر ئەوەی ھەموو نەوتەکەی رادەستی حکومەتی عێراق بکات (Kurdsatnews)\nعەبادی: حکومەتی ھەرێم رەزامەندی دەربڕیوە لەسەر ئەوەی ھەموو نەوتەکەی رادەستی حکومەتی عێراق بکات kurdsatnews.com لەمیانەی وتەیەکیدا لەکۆڕبەندی ئابووری داڤۆس، حەیدەر عەبادی سەرۆک وەزیرانی عێراق رایگەیاند، حکومەتی ھەرێمی کوردستان رەزامەندی دەربڕیوە لەسەرnbsp ...\nعیراق لەسەر پەیوەندی تەلەفۆنی نێوان بارزانی و عەبادی ھاتەدەنگ (Snnc)\nحکومەتی عیراق لەسەر پەیوەندی تەلەفۆنی نێوان مەسعود بارزانی و حەیدەر عەبادی ھاتەدەنگ و وتەبێژی فەرمی حکومەتی عیراقیش رایدەگەیەنێت: بەھیچ شێوەیەک ئاگاداری پەیوەندی تەلەفۆنی نێوان عەبادی و بارزانی نین. ...


شكستی متمانه به‌خشین به كابینه‌كه‌ی عه‌لاوی – Standard Kurd\nشكستی متمانه به‌خشین به كابینه‌كه‌ی عه‌لاوی\nلەلایەن ستاندار Posted on ئازار 4, 2020 267 جار بینراوە 0 سەرنج\nئه‌وه‌ی هه‌مومان کۆکین له‌سه‌ری چاره‌سه‌رکرنی ته‌واوی ناکۆکیه‌کانی هه‌رێمی کوردستانی عێراقه له‌سه‌ر مێزی دیالۆگ و ووتوێژکردنێکی بابه‌تیانه‌یه، نه‌ک ئه‌و جۆره گفتو گۆیانه‌ی ته‌نها بۆ به‌سه‌ربردنی کات و هۆنینه‌وه‌ی چیرۆك و موزایه‌داتی كوردایه‌تی و به پاڵه‌وانكردنی مه‌سعود بارزانی ، کرۆکی مه‌سه‌له سه‌ره‌کیه‌کان به ئاقارێکی تردا ببرێت ،عه‌لاوی جگه له سێ وه‌زاره‌ت ئاماده‌بوو جێگری سه‌رۆكوه‌زیرانیش بدات به كورد ، عه‌لاوی به شاندی كوردی گوتووه ” هه‌ربۆخۆشتان كێ كاندید ده‌كه‌ن هه‌ر ناوێك بهێنن گرنگ ڕازیبونی ئێوه‌یه ،من پێی ڕازیم ، زیاتر له‌وه‌ش (د.محەمەد عەلاوی) ئاماده بووه به نوسراو واژۆ له‌سه‌ر خواست و داواكارییه‌كانی كورد له بابه‌تی لەمووچە و شایستە داراییەکانه‌وه بیگره بۆ پرسی جوتیاران و پێشمه‌رگه‌و ماده‌ی ۱٤۰ـی ده‌ستوری هه‌میشه‌یی عێراق كه تایبه‌ته به ناوچه جێناكۆكه‌كان جێبه‌جێ بكات ،دواجاریش (د.محه‌مه‌د عه‌لاوی ) له‌باره‌ی موچه‌ی موچه‌خۆرانی هه‌رێمی كوردستانه‌وه گره‌نتی ده‌دات و ده‌لێت : بۆ مووچەی خەڵکی هەرێم سواڵم کردبێت ناهێڵم کێشەی موچه‌یان بۆ دروستببێت.\nئێستا كابینه‌كه‌ی (د.محه‌مه‌د عه‌لاوی ) پێكنه‌هات ، هۆكاری پێكنه‌هاتنه‌كه‌ی ده‌ستكه‌وت و ئینجازی هیچ كه‌س و لایه‌نێكی سیاسی نه‌كوردی نه‌سوننی نییه ، به‌ڵكو ئه‌وه‌ی كه ڕێگر بوو له‌به‌رده‌م متمانه به‌خشین به كابینه‌كه‌ی عه‌لاوی خودی شیعه بوو ، خۆئه‌گه‌رنا نێوماڵی شیعی له عێراق یه‌كڕیزو ته‌با بن ده‌توانن لەکۆی ١٨٧ ئەندامی شیعە ، تەنھا ١٦٥ ئەندام به‌سه بۆ متمانه به‌خشین ، له‌ماوه‌ی ۱٥ ساڵی ڕابردوودا هیچ كات هێنده‌ی ئێستا نێوماڵی شیعی له عێراق لێكترازاو نییه و ململانێكانیان بە جۆرێك قوڵ بووه‌ته‌وه کە مەترسی شەڕی ناوخۆی لێده‌كرێت ،ئه‌و ململانێیه‌ی نێوماڵی شیعه‌كان دابه‌شبوونی سیاسیی به‌دوای خۆیدا هێناوه‌و هێزه شیعه‌كانیش له قه‌باره بچووكه‌وه بۆ گه‌وره شه‌ڕی به‌ده‌ستهێنانی پۆستی سه‌رۆكوه‌زیران ده‌كه‌ن،به‌ڵام پڕۆسه‌كه هه‌رله ده‌ستی شیعه‌كاندایه.\nجگه له نێوماڵی شیعه‌كان ،كورد و سوننه‌یش خاوه‌نی نێوماڵێكی په‌رته‌وازه‌و لێكترازاون ، كورد له عێراق یه‌كڕیزو ته‌با نه‌بووه‌و نه‌یتوانی ئیتسحقاقاتی هه‌ڵبژاردن به ئاشته‌وایی و یه‌كده‌نگییه‌وه به‌پێی به‌ركه‌وته‌ی هه‌ڵبژاردن له‌نێو خۆیاندا دابه‌ش بكه‌ن، یه‌كه‌مین هه‌نگاوی تێكچونی یه‌كڕیزی كورد و فراكسیۆنه كوردستانیه‌كان له به‌غدا شاندی پارتی بوو كه ده‌شتپێشخه‌ری كرد بۆبه‌ده‌ستهێنانی پۆستی سه‌رۆككۆماری عێراق ، ئه‌م هه‌نگاوه‌ی پارتی یه‌كڕیزی نێوماڵی كوردی له به‌غدا لێكترازاندو سه‌ركه‌وتووش نه‌بوو له به‌ده‌ستهێنانی كورسی سه‌رۆكایه‌تی كۆماری عێراق .\nبه‌ڵام ڕوانین و دیدوبۆچونی پارتی دیموكراتی كوردستان له باره‌ی پێكهێنانی كابینه‌ی عه‌لاوی و هه‌ر كابینه‌یه‌كی تر ئه‌وه‌یه كه هه‌وڵ ئه‌دات ئه‌م هه‌ویره ئاوی زیاتر به‌رێت ، پاشانیش له پشته‌وه‌ی ئه‌م گه‌مه‌یه‌ش پارتی ده‌یه‌وێت به‌ناوی یه‌كڕیزی كورده‌وه زۆرترین به‌رژه‌وه‌ندی حیزبی بۆ خۆی كۆبكاته‌وه ، دواجاریش ده‌ستكه‌وته‌كان بكاته ئینجاز بۆ خۆی و ڕؤلی لایه‌نه‌كانی تر په‌راوێز بخات ،هێز له یه‌كگرتندایه و هه‌ركاتێك نێوماڵی كوردی ته‌با‌ویه‌كریزو یه‌كگرتوو بێت ده‌توانی به‌سه‌ر دوژمنه‌كانیدا زاڵ بێت و ده‌ستكه‌وتی باشتر به‌ده‌ست بهێنن ، به‌ڵام ساڵانیكه پارتی له به‌غدا زۆرینه‌ی كورسی و پۆسته‌كانی به‌غدای به ده‌سته‌وه‌یه نه‌ك نه‌یتوانیووه چاره‌سه‌ری پرسی موچه‌و شایسته داراییه‌كان و پرسی پێشمه‌رگه‌و جوتیاران و ماده‌ی ۱٤۰ بكات ، بگره كێشه‌كانی نێوان هه‌رێم و به‌غدادیان ئاڵۆزتر كردووه ،پارتی به‌هۆی مه‌سڵه‌حه‌ت و به‌رژه‌وه‌ندی حیزبیه‌وه هه‌موو بنه‌مایه‌كی یه‌كڕیزی و پرۆژه‌یه‌كی هاوبه‌شی له‌ناوبردووه.\nبڵاوکراوەی پێشووبۆچی کورد شکستی بە هەوڵەکانی عەلاوی هێنا بۆ پێکهێنانی حکومەت ؟\nبڵاوکراوەی نوێترسەرۆکى فراکسیۆنى پارتى:پارتى شاندێکى تایبەت دەنێرێتە بەغداد و هەموو لایەنەکان داواى سازشکردن لە کورد دەکەن.\nوەزیری تەندروستی: بەبەروارد لەگەڵ ئەوروپا سەرکەوتوانە تر ڕووبەڕوی کۆڕۆنا بوینەوە\nPosted on ئازار 10, 2020 ئازار 10, 2020 0 374\nلایه‌نێکی کوردی عەدنان زەرفی بە باشترینی نێو پاڵێوراوانی سەرۆک وەزیران وەسف دەکات\nPosted on ئازار 17, 2020 ئازار 17, 2020 0 1571\n“سوپای پاساداران بۆ حەشدی شەعبی: وریای كودەتای سەربازی ئەمریكا بن عێراق”\nPosted on ئازار 22, 2020 ئازار 22, 2020 0 1747\nPosted on ئازار 26, 2020 ئازار 26, 2020 0 2936\nPosted on ئازار 30, 2020 0 7356


لە سیبیریاوە بۆ بەغدا.\n"لە دنیایەکدا کە زەمان بازنە ئاسایە ، هەموو تەوقەکردنەکان ، ماچەکان ، لەدایکبوونەکان ، وشەکان ، پیت بە پیت دوپات دەبنەوە ، هەموو شتێک لە ئایندەدا دووپات دەبێتەوە ، هەموو ڕووداوەکان ملیۆنان جار لە ڕابردوودا ڕوویانداوە" ئەمە پاراگرافێکى بچوکە لە ڕۆمانى (خەونەکانى ئەنیشتاین)ى ئالن لایتمان. ئەم ڕۆمانە ، لەبەردەم بۆچونێکى نوێدا ڕامان دەگرێ و ئەو پەیامەمان ئاراستە ئەکات ، مادام زەوى بازنە ئاسا دەخولێتەوە ڕووداوەکان لە پێشتردا ڕوویانداوە و ، بەردەوامیش دوبارە دەبنەوە . گەر ئایندە چاو لەڕێى ڕووداو و پێشهاتى نادیار و نوێ بێ ئەوە بە بۆچونى ئەم نوسەرە ئایندە هیچ نیە جگە لە ڕیسکێکى کۆن و دوبارە ، پێویست ناکات مرۆڤ لە ئایندەیەک بترسێ نەدیار و نەدیدەیە ، هەموو ئایندەمان دەزانین لە ڕووداوگەلێکى دوبارە پێک دێت ، ژیانى هەنوکەیش هیچ واتایەکى نییە . ڕووداو و پێشهاتەکان دووبارەبن بێ شک کەسەکان کە ڕووداوەکان لەسەر دەست و فیکر و مامەڵەى ئەوان دێنە ڕوودان ، خاوەنى ڕەفتار و گوفتارى دووبارەن . گەر ڕووداوەکان لە زەمەنێکى بازنە ئاسادا دوبارە بێت ئەوا هەمان ئەو توێژەى مرۆڤ دەیخولقێنێ کە لەوە و پێش بوون ، مرۆڤێک بە سیفات و هزرى نوێوە نییە لەو حەوت ملیار مرۆڤەى دانیشتوانەى زەوى بیر و رەفتاری جودا بێ ، بەچەندین ملیۆن مرۆڤان وەک یەک بیر دەکەنەوە وەک یەک هەڵسوکەوت دەکەن ، ڕەنگ و ڕوخساریشیان وەک یەکە ، هەرگیز مرۆڤێکى جیاواز "لە کردار و گوفتار ، هزر و فیکر و ، خواردن خەوتن ، ڕێگرتن و ، دانیشتن و مامەڵەى ڕۆژانە" ى ئەو حەوت ملیار دانیشتوانەى زەوى لەدایک نابێ ، نەچێتەوە سەر کەسیان . مرۆڤەکانیش و ڕوخسارەکان دوبارەن ، ئەم دۆخە بەتایبەت لاى سیاسییەکان و دیکتاتۆرەکان بەرچاو ترە ، حکومەت و سەرکردە دیکتاتۆرەکان لە ساڵ و کاتى جیاوازیشدا بوون بەڵام زۆرینە لە بڕیار و دەسەڵات و شکاندنى شکۆى مرۆڤ هاوبەشن ، جولەکەیەک بەدەست هیتلەرەوە پاشان ئێراقییەکان بەدەست سەدامەوە و ئێستایش بەجۆرێکى تر کۆرییەکان بەدەست کیم جۆنگەوە ، هەنووکەیش ئێراق بەدەست پیاوێکەوە لە کەرامەتى دینى و تائیفى و مەزهەبییان دەدرێ ، دیکتاتۆرەکان وەک زەمەن و ڕوداوەکان زیاتر و زووتر دوبارە دەبنەوە بەر پێگرتنیان نە بەزانست و نە بەتەکنەلۆژیا نە بەهەڵکشانى ساڵ و گۆڕینى ژمارەیان نابەسترێتەوە.\nئەمرۆکە لە هەمووشوێنێک ناوچەکە و ئێراق بەتایبەتى زەمەن و ڕووداوەکان ، کەسەکان و ڕەفتاریان دوبارە دەبنەوە ئایندەیەکى خراپ و نزیکى شلۆقى دووبارەى لێوە دیارە ، ئەوە ئێستا و ئەم چەند ڕۆژ و هەفتە و مانگ و ساڵەى ڕابردوو نییە ئێراق نا ئارامە ، بەڵکو سەد ساڵ زیاتریشە ئێراق لە دۆخێکى ناهەموار دایە ، ژیانى چەند ساڵەى ئێراقییەکان لە ژورێکى تاکەکەسى دەچێ ، مامەڵە کردنیان وەک زیندانییەک بووە، زیندانییەک وادەزانێ ئاسمان تەنها لە دەلاقەى ژوورەکەى ئەو شینە ، خودا تەنها بەقەد ئینفیرادییەکەى دەبێ ، مرۆڤ لە زیندانێکى وەهادا بیر لەوە دەکاتەوە هێندە خۆى بچوک بکاتەوە تا بتوانێ ، لە کونى ئاوەڕۆکەوە لەگەڵ پیسى و گەن و گوێکەوە هەر چۆن بێ بتوانێ دەرچێ ، بەشێوەى جیا ، بەنهێنى و بە دیاریکراوى کەم تا زۆر ، سەد ساڵە ئێراق گیرۆدەى دەستى جەنگى سارد و گەرمى ئائیفى و مەزهەبى و کۆمەڵایەتییە ، لەوەها ژینگەیەکى وێراندا تاک تووشى داڕمانى دەروونى و بەدوى ئەویشدا ئەخلاقى و ئاینى و مەزهەبى کۆمەڵایەتى ئەبێ چاو و هزرى تەنها نێچیرەکەى بەرامبەرى دەبینێ چۆن بتوانێ تۆڵەى لێ بکاتەوە ، ئیدى ئەم تۆڵە لەیەککردنەوە بەناو گروپى جیاوە " ئەسحاب و ئەلهەق ، خیلافەى ئیسلامى ، موجاهیدانى بەدر و دەیانى تر" لەهەمان کاتیشدا بەپێى ڕاپرسى سەنتەرى گالوب ئێراقییەکان ناشاد ترین مرۆڤن ، لە هەمووکات زیاتر و ئێستا پێویستمان بە پاراستنى کەرامەتى ئێراقییەکانە.\nدۆستۆیفسکى کە فەرهەنگی ناسینى ڕەفتار و گوفتار و سایکۆى مرۆڤە ، سەد ساڵ و زیاتر لە نێو ڕۆمان و کەسایەتییەکانییەوە لە سیبیریاوە باسى کێشمە کێشى ئاینى و مرۆڤى کردووە لەگەڵ یەک و لەگەڵ دونیا ، دۆستۆیفسکى لەسیبیریاوە لەنێو یاداشتەکانى دەنووسێ " پیاوانێک هەن قەت ڕۆژێک لە ڕۆژان ، دەستیان نەچووەتە خوێن ، کەسیان نەکوشتووە ، بەڵام زۆر لەوانە دڕو دڕەندەترن کە شەش کەسیان کوشتووە" ئێمە خێرا شێوەى پیاوانێکى باڵا و هەیکەلى و سیاسى سونى و شیع مەزهەبمان لە بەغدا دێتە بەرچاو ، دۆستۆیفسکى ڕۆژێک بیرى لە بەغدا ، موسڵ ، بەسرە ، دیالە ... و ڕۆژهەڵاتى ناوین نەکردووەتەوە بەڵام لە زەمەنێکى بازنە ئاسادا زیندانییەکەى سیبیریا بووەتە موسڵ بووتە ئەنبار کاتێک لەشوێنێکى دیکەى یاداشتەکانیدا لە نێو زیندانى سبیریاوە دەنوسێ" "مرۆڤ چەند بچوک بێ ، چەند نەگبەت بێ و چەند کەم بایەخ بێ ، بەتەبیعەت حەز دەکات کەرامەتى مرۆڤانەى بپارێزرێت ، هەر زیندانییەک زۆر چاک دەزانێ زیندانییە ، دڵنیایە کەسێکى بێزراوى نا خۆشەویستە و ، دەزانێ لەچاو بەرپرسەکانیدا هیچ نییە ، بەڵام نە تەلبەند و نە کۆت و زنجیر ئەوەى لەبیر نابەنەوە کە مرۆڤە و دەبێ مامەڵەیەکى مرۆڤانەى لەگەڵ بکرێت" هەنووکە ئێراقییەکان شارەکان و مزگەت و ئیمام زادە و کلێسایەکانیان لى َ بووەتە زیندان گەر هەڵگرى ناسنامەى هەرکام لەو ئاین و مەزهەبانەبیت بەدەستى ئەوى دیکەیان کوژاروى هەموو دەزانن گیرۆدەى دەستى جەنگى مەزهەبین . ئێراقیەکان مەسیحى بن یان شیعى یان سونى بۆرژوا بن یان بە پێچەوانەوە ، چەندێک خۆیان بە کەمینەو بچوکتر لە پیاوە باڵا سیاسیەکانى بەغدا بزانن پێویستیان بەوەیە کەرامەت و شکۆى مرۆڤانەیان پارێزراو بێ ، مرۆڤ لە ڕووە سایکۆییەکەیەوە زیاتر لە هەموو شت لەکاتى شکۆى مرۆڤانەیدا هەست بە شکست و بچوکبونەوە دەکات ، ئەوە وایکردووە جەنگى ڕێکخراو گروپە تیرۆریستییەکان ، هاوڵاتیانى مەدەنى دەیکەن ، لە پێناو گەڕانەوەى ئەو شکۆیەدا خۆ وەپاڵ هەموو ناو و گروپێک ئەدەن کە بتوانێ لە نێو مەتەرێزێکدا چەک وەربگرێ گوللە بەسەرى دوژمنەکەیەوە بنێ.\nڕۆژهەڵاتى ناوەڕاست حەسارێکى گەورەیە و سنورى نێوان وڵاتەکانى بۆ دەستێوەردان و جەنگى تائیفى و مەزهەبى بۆ ئاود یو کردنى چەک و فیتنە و ئاشوب وەک پەڕەى سیگار وایە ، بۆ هاوڵاتى مەدەنى و گەشت و هات و چوونیش وەک ئاسن وایە و بایەقوش ناتوانێ دەرچێ ، لەم حەسارە گەورەدا ئەم سنورە بۆ دەست تێوەردانى یەکى دى زۆر ئاسانە ... کاتێک ئێراق سەد ساڵ بەر لە ئێستا مەلیکێکى لە سعودییەوە بۆ دەنێدرێ فەرمانڕەوایى خاک و خەڵکى بکات ، ئیدى شانشینى سعودى لە هزریدا تا دوو بۆ سێ سەد ساڵى دیکەیش خۆى بە میراتگرى خێراتى ئێراقى دراوسێى دەزانێ ، وا دەفکرێ هێشتا ئەم قەرزە تەواو نەبووە بەردەوام دەبێ وەریبگرێتەوە گومان لەوەشدا نییە هەمیشە چاوى کۆڵۆنیاڵ و دەوڵەتە کاپیتالیزمەکان لەسەر ئەم ناوچەیە بووە ، کەدەستت گەیشت بە یەکێک لە وڵاتانى ڕۆژهەڵات دەتوانى لەوێوەوە بەنێو پەرەى سیگارەکاندا دەستت درێژ بکەیت، تەواوى حەسارەکە کۆنترۆڵ ئەکەیت ، چونکە جیاوازى دەنگ و ڕەنگى ئاینى و، توندڕەوەى مەزهەبى و تائیفى و سیاسى ، نا هۆشیارى تاک هێندە تۆخ و دیارە بە سادەترین تاکتیک دەتوانى سەرجەمیان بدەیت بەگژ ئەوى تردا ، جگە لەمەش هەمیشە بۆ جیهان و ئەوروپا و ئەمریکا گرنگ بووە ڕۆژهەڵاتى ناوین جەنگێکى تێدابێ ئیدى ڕۆژێک لە ئەفغانستان و ڕۆژێک لە بەحرەین و یەمەن و ڕۆژێکیش لە میسر و سوریا و ڕۆژێکیش لەئێراق ئەم جەنگە دەکات ، ئارامى و تەناهى ڕۆژهەڵاتى ناوەڕاست ، ڕۆژئاوا وەک مەترسییەک لەسەر خۆى بینیویەتى ، لە هەمانکاتیشدا خۆى وەک ڕزگارکەر دەهێنتێتە پێشەوە دەستى باوکایەتى و بەزەیییت پێدا دەهێنێ خۆى سەرت دەشکێنێ و ، هەر خۆیشى هەڕەشە لەوەکەسە دەکات سەرى شکاندویت دەڵى نابێ کەس دزى لێ بکات کەچى هەر خۆیشى کیسەى بۆ خێراتەکەت هەڵدوریوە . ڕۆژهەڵاتى ناوەڕاست ئەو دۆزەخە گەورەیە خۆت و خەون و خەیاڵت و هەرچیت هەیە و نییە دەسوتێنێ و پێى نازانى ئەو زیندانە گەورەیە بڕۆى بۆ هەرکوێ کۆتەکانى بە گەردن و ڕووخسارەتەوەن مرۆڤى ڕۆژهەڵاتى لە هەر پنتێکى ئەم دونیایە بێ دیارە ، مرۆڤێکى تێکشکا و کەپتکراوە بە ئاسانى سیماى دەناسرێتەوە مرۆڤێکى ناکۆک لەگەڵ خۆى و نەگونجاوە لەگەڵ دەوروبەرەکەى ڕۆژهەڵاتى ناوەڕاست ستەیجێکى گەورەى مرۆڤى شەرمن و گرگن و بودەڵە و لە هەمان کاتیشدا توندڕەوە، ئەم مرۆڤە لە هەرکوێیەک بۆى بلوێ دەستى دەکاتەوە و خوێن دەڕێژێ زۆرینەى گروپە توندەڕەوەکانیش لێرەوە دروستبوون و بڵاو بوونەتەوە. زۆرینەى ڕۆژهەڵاتییەکانیش ڕێخۆشکەرى بە دۆزەخى کردنى ژیانى خۆیانن و بەردەوامیش ئەم ڕووداوانە ، زەمەن ئاسا دەخولێنەوە و ژیانى هەنوکە و ئایندەیش هیچ مانایەکى نییە ، هەنوکە ئێراقییەکان نائومێدانە لە خاکێکى وێراندا دەربارەى ئایندەیان لایتمان ئاسا دەڵێن" لە دنیاى بێ ئایندەدا هەموو خولەکێک کۆتایى دنیایە".


03:30 - 26/12/2020\nوەزارەتی کۆمپانیا ساختەکان و سپیکردنەوەی پارە\nوەزارەتی بازرگانی عێراق رایگەیاند، 80 هەزار کۆمپانیای لە وەزارەتەکەیاندا بە شێوەیەکی فەرمی بۆ چالاکی لە کەرتی تایبەتدا تۆمارکران و تەنها 20 هەزاریان چالاکن و 60 هەزاریان وەهمین. لە هەمان کاتدا، لایەنە سیاسییەکان باس لە "کۆمپانیا وەهمییەکان" دەکەن لەم وەزارەتەدا، کە وەک دەریچەیەکی گەورە وایە و لە ڕێگەیانەوە سپیکردنەوەی پارە لە عێراق و رەوانەکردنی پارەی زۆر بۆ دەرەوەی ئەم وڵاتە ئەنجام دەدرێت.\nڕۆژنامەی سەباح عێراقی، لە راپۆرتێکیدا باس لەوە دەکات 80 هەزار کۆمپانیا لە وەزارەتی بازرگانی تۆمارکراون، وەک کۆمپانیای کەرتی تایبەت, لەم ژمارەیەش تەنها 20 هەزاریان چالاکیان هەیە و ئەوانی دیکە هیچ چالاکییەکی بازگانیان نییە و بەمەش دەبن بە "کۆمپانیای وەهمی".\nرەشاد خەڵەف هاشمی بەڕێوەبەری پێشووی فەرمانگەی تۆمار لە وەزارەتی بازرگانی ئاماژەی بەوەکرد، کە ٨٠ هەزار کۆمپانیا لە عێراق بە فەرمی تۆمارکراون و ڕۆژانەش لەنێوان 15 بۆ 30 کۆمپانیا تۆمار دەکرێن و بەمەش ڕێژەی کۆمپانیا تۆمارکراوەکان لە زیادبووندان.\nهاشمی پێی وایە ئەم ماستە مویەکی تێدایە و تۆمارکردنی ئەم ڕێژە زۆرەی کۆمپانیای بۆ چالاکی لە بواری کەرتی تایبەتدا، لە کاتێکدا بەهۆی کەمی بودجەوە تەندرەی حکومەت بۆ پێدانی پرۆژەکان بەم کۆمپانیایانە زۆر کەمیکردووە، حاڵەتیكی ئاسایی نییە.\nراشیگەیاند، لە ماوەی ١٥ ساڵدا کۆمپانیا هەیە هیچ بوونی نییە. ئەو کۆمپانیایانەی چالاکی بازرگانیان هەیە ٢٠ هەزار کۆمپانیان، بەمەش دەرکەوتووە ٦٠ هەزار کۆمپانیا وەهمین.\nلە بارەی گرتنە بەری ڕێوشوێنەکانیشەوە لەسەر ئەم کۆمپانیایانە هاشمی ئاماژەی بەوەدا " وەزارەت دەستیکردووە بە گرتنەبەری رێوشوێنی یاسایی و بۆ ئەو مەبەستەش لیژنەیەکی لە دەزگای هەواڵگری و ئاسایشی نیشتیمانی و وەزارەتی بازرگانی پێکهێناوە. حکومەت ماوەی یەک مانگی داوەتە ئەو کۆمپانیایانە تا باج و سزاکانی سەریان بدەن."\nلەلایەن خۆشیەوە، شێخ مەهدی ئەلعیتابی، رابەرێکی حزبی فەزیلە، لە لێدوانێکی تایبەتدا بۆ "سەباح" گوتی، زۆرێک لە کۆمپانیا ساختەکان لەژێر پەردەی وەزارەتی بازرگانییەوە خۆیان مەڵاسداوە، ئەوان گەورەترین دەریچەی سپیکردنەوەی پارەی عێراق و گوێزەرەوەی بڕێکی مەزنی دارایی ئەم وڵاتەن، لە بەرژەوەندی بانکە گەورە نێودەوڵەتییەکانی دەروەی عێراق، ئەمکارە ئەنجام دەدەن."\nئەلعیتابی ئاماژەی بەوەدا " ئەم کۆمپانیاییانە لە ڕێگەی یاسایی ڕێگەپێدانی کۆمانیاکانەوە لە عێراق بوون بە کۆمپانیای فەرمیی و سودیان لە ئیمتیازاتە یاساییەکان وەگرتووە"\nهەر سەبارەت بەم بابەتە، موجاهید عیفان بەڕێوەبەری ئێستای تۆمارکردنی کۆمپانیاکان لە وەزارەتی بازرگانی بەردەوامبوونی گرتنەبەری رێوشوێنەکان لە بەرامبەر ئەو کۆمپانیایانەدا راگەیاند.\nئاماژەی بەوەشدا، لە ساڵی ٢٠٢١ بەڕێوەبەراییەتیەکەیان رێوشوێنی دیکە دەگرێتەبەر و بە شێوەی تیر و پشک و لە ڕێگەی کەناڵەکانەوە رادەگەیەندرێن بۆ ئەوەی لە باج و سزاکان خۆیان نەدزنەوە.


پرۆسەى دادگاییکردنى چوار دەستگیرکراوى دیکەى بادینان دەستیپێکرد – کوردی – RojNews.News\nپرۆسەى دادگاییکردنى چوار دەستگیرکراوى دیکەى بادینان دەستیپێکرد\n20/10/2021 - 10:00:48 am\nپرۆسەى دادگاییکردنى هەریەک لە شیروان تەها، کارگەر عەباس، مەسعود عەلى و بەندیوار ئەیوب، لە دادگایی دووى تاوانەکانی هەولێر دەستیپێکرد.\nکەمێک بەر لە ئێستا پڕۆسەى دادگایکردنى هەریەکە لە شیروان تەها، کارگر عەباس، مەسعود عەلى و بندەوار ئەیوب لە دادگایی دووى هەولێر دەستیپێکرد، کە تۆمەتى هاندان بۆ تێکدانى ئاسایشى هەرێمى کوردستانیان دراوەتە پاڵ.\nهەروەها، پێشتریش دادگا سێ جار لە بارەى یەکلاکردنەوەى دۆسیەی ئەم چوار کەسە دانیشتنى ئەنجامداوە، بەڵام هەرجارە و بە بیانوویەک دانیشتەکانى دواخستووە و بڕیاری تێدانەدراوە.\nلە لایەکى دیکەوە، دوێنێ دادگای هەولێر بڕیاری سەپاندنی ساڵێک زیندانیی بەسەر بەدەل بەرواری و ئومێد بەرۆشکییدا دا، هەرچەندە زیاتر لە ساڵێکە دەستگیر کراون و دەبوو ڕاستەوخۆ لەسەر ئەو کەیسە ئازاد بکرانایە، بەڵام بەهۆی ئەوەی ٢٦ی تشرینی دووەمەوە زیندانییەکەیان بۆ هەژمار کراوە، لە کۆتایی مانگی داهاتوو بەدەل بەرواری ئازاد دەکرێت و ئومێد بەرۆشکیش بۆ تەواوکردنی حوکمەکەی دادگای دهۆک، لە زیندان دەمێنێتەوە.\nجێگەى ئاماژەیە، زیندانیانی بادینان ژمارەیان ٨٢ کەسە و زیاتر لە ١٤ مانگە دەستگیرکراون پەرلەمانتاران و رێکخراوەکانی مافی مرۆڤ دەڵێن، ئەو چالاکوان و ڕۆژنامەنوسانەی بادینان هیچ بەڵگەیەکی تاوانیان لەسەر نییە و ئەوەی هەیە بابەتێکی سیاسییە، ئەو کەسانە دوورن لە کاری سیخوڕیی و دروستکردنی کێشەی ئەمنیی، کە پێی تۆمەتبارکراون.\nدوو تەقینەوە لە دیمەشق ١٧ کوژاراو و برینداری لێکەوتەوە\nحەربۆ: سیستمی خۆبەڕێوەبەریی شەنگال بەهێزتر دەبێت


نامه‌یه‌كی کراوه بۆ به‌ڕێز به‌ختیار عه‌لی …. نه‌زه‌ند به‌گیخانی – Denegkan\nbyنه‌زه‌ند\tJanuary 8, 2008\tژنان\nبابه‌ت: ”نامه‌یه‌كی کراوه بۆ برا رۆژنامه‌نووسه‌کانمان“…..\nئه‌مه‌ی سه‌ره‌وه ناونیشانی نامه‌یه‌کی ئێوه‌یه که له رۆژی 16 ی مانگی دیسێمبه‌ر له رۆژنامه‌ی هاوڵاتی و دواتریش له سایتی هاوڵاتی بڵاوبۆه‌وه. ئه‌گه‌ر ئه‌و نامه‌یه وه‌کو هه‌ڵویست و داکۆکیکردن له ئازادیی راده‌ربڕین و رۆژنامه‌گه‌ریی ئازاد له کوردستان جێگای تایبه‌تی هه‌بێت، ئه‌وه له هه‌مان کات بۆ که‌سانی یه‌کسانیخواز و داکۆکیکار له مافی مرۆڤ به ژن و پیاوه‌وه جێگای نائومێدیه.\nتۆ نامه‌که‌ت ئاراسته‌ی 'برا رۆژنامه‌نووسه‌کانمان' کردووه، وه‌کو ئه‌وه‌ی له کوردستان ته‌نها پیاو خاوه‌ن قه‌له‌م و ئه‌هلی فیکر بن. ئه‌مه‌ش واتای به‌ده‌ره‌وه‌نانی ده‌نگ و قه‌له‌می ژن ده‌گه‌یه‌نێ له خه‌یاڵی گشتی ئێوه. ئه‌گه‌ر نامه‌ی ناوبراو له لایه‌ن نووسه‌رێکی داهێنه‌ر و به‌رگریکار له چه‌وساوه و مافخوراوه‌کانی وڵاته‌که‌م نه‌نووسرابا، له‌وانه‌بوو وه‌کو ستراتیژیه‌تێکیش ببینرێ بۆ بێده‌نگکردنی ژنانی نووسه‌ر و رۆژنامه‌نووس و پته‌وکردنی زیاتری کۆنترۆلی پیاو.\nئه‌م نووسینه‌ی من بۆ تۆ هه‌وڵێکه بۆ دروستکردنی دیالۆگ، مه‌به‌ستم له دیالۆگ دوورکه‌وتنه‌وه‌یه له گوتاری سه‌ر به ستایش و سه‌رزه‌نشت، له جه‌مسه‌ره تونده‌کانی مۆنۆلۆگ و شه‌ڕ، واته جه‌مسه‌ره‌کانی خۆدووباره‌کردنه‌وه و جوینه‌وه‌ی قسه‌ی باو و هێرشکردن. ئه‌مه‌ش به مه‌به‌ستی به‌رگریکردن له‌و پرینسیپانه‌ی که باوه‌ڕم پێیان هه‌یه، به‌و قه‌ناعه‌تانه‌ی که له ره‌فتارمدا ره‌نگ ده‌ده‌نه‌وه، به یه‌كانگیری نێوان وتن و کردن، ئایدیا و پراکتیک.\nگومانی تێدانیه که پیاوانێکی زۆری سه‌ر به 'هۆزه لانه‌وازه‌که‌ی من' به بیر و وتن زۆر پێشکه‌وتوون، به‌ڵام قه‌ناعه‌ته‌کانیان له ژیانی رۆژانه‌یاندا ره‌نگ ناده‌نه‌وه، ئه‌مه‌ش پچڕانێکی دروستکردووه له نێوان بیر و کرده‌وه‌کانیان، له نێوان نووسین و ره‌فتاریان، واته دڕانی خود و که‌سایه‌تیان. دیاره پیاوانێکی زۆری به ناو رۆشنبیر له کۆمه‌ڵگه‌ی کوردیدا له سایه‌ی خزمه‌تی ژن و به‌کارهێنانی تواناکانی ژن بۆ به‌رژه‌وه‌ندیی خۆیان چوونه‌ته پێشه‌وه و جگه له رۆشنبیر وه‌کو 'شۆڕشگێڕیش' ناسێنراون، به‌ڵام ئه‌و شۆڕشه‌ی ئه‌وان بۆ رزگارکردنی هه‌ردوو ره‌گه‌زی ژن و پیاو و ئازادیی مرۆڤ به گشتی نیه. چونکه ئه‌و شۆڕشه ئه‌گه‌ر رووبدات ئه‌و ژیانه‌ی زۆربه‌ی پیاوانی وڵاته‌که‌م پێی راهاتوون له سایه‌ی خزمه‌ت و ده‌سته‌مۆکردنی ژن و دابڕانی له بواری گشتی و په‌یوه‌ندییه‌کانی کار و ئاڵوگۆڕی فیکری و کۆمه‌ڵایه‌تی ده‌که‌وێته مه‌ترسییه‌وه، بۆیه سه‌ره‌ڕای هه‌موو قه‌ناعه‌ته‌کانی به پێشکه‌وتن و ئازادی و ماف و دادوه‌ری، ئه‌و جۆر‌ه پیاوانه به‌لایانه‌وه گرنگه په‌یوه‌ندییه‌كانی ژن و پیاو گۆڕانکارییان به‌سه‌ردا نه‌یه‌ت و ژیانی خێزان به شێوه ته‌قلیدییه‌که‌ی به‌رده‌وام بێت تا به‌ر‌ژه‌وه‌ندییه‌كانیان نه‌که‌ونه ژێر مه‌ترسییه‌وه.\nهه‌رچه‌نده قسه‌کردن له‌سه‌ر زاڵبوون و چه‌وسانه‌وه‌ی پیاو بۆ ژن مه‌به‌ستی من نیه لێره، به‌قه‌د ئه‌وه‌ی ده‌مه‌وێ ئه‌و بۆچوون وگوتاره شیبکه‌مه‌وه که به شێوه‌یه‌كی ئاگایی یا نائاگایی پاکانه بۆ ئه‌و زاڵبوونه ده‌کات و میسداقیه‌تی پێده‌به‌خشێ. ئه‌و نووسینه‌ی ئێوه 'من' ی برا و پیاو ده‌خاته کاتیگۆرییه‌که‌وه و جیای ده‌کاته‌وه له 'ئه‌ویتر'ی ژن که له خه‌یاڵی گشتی پیاوانی وڵاته‌که‌م نزم و بچووکتر له 'من' ی پیاو و باڵا وێنا کراوه. ره‌فتاری پیاوه‌کانیش له‌گه‌ڵ 'ئه‌ویتر'ی نزم له‌سه‌ر بنچینه‌ی ئه‌و وێناکردنه دیاریکراوه. ئه‌مه چه‌شنی راستییه‌ک خۆی سه‌پاندووه که ده‌ره‌نجامی هێز و په‌یوه‌ندییه‌کانی ده‌سه‌ڵاته، ده‌سه‌لاتی پیاو له‌سه‌ر ژن.\nواته نامه‌که‌تان بۆ 'برا رۆژنامه‌نووسه‌کانمان' هاوکێشه‌ی هێز و ده‌سه‌ڵاتی نێوان 'من' و 'ئه‌ویتر'، 'ئێمه' و 'ئه‌وانیتر' ده‌خاته‌وه بیرمان که له ئایدیۆلۆژیای ره‌گه‌زپه‌رست و فاشیه‌کان ره‌نگده‌داته‌وه. ئه‌و ئایدیۆلۆژیایه‌ی که ره‌گه‌زی 'من' ی سپی، ئاری، ئه‌وروپی، پیاو په‌سه‌ند ده‌کات به‌سه‌ر 'ئه‌ویتر' ی بێگانه، ره‌شپێست، رۆژهه‌ڵاتی، ژن. له‌م بۆچوونه‌دا، 'من' ی باڵا به‌ها گه‌ردوونیه‌کان به‌رجه‌سته ده‌کات که ده‌بێ په‌سه‌ند بکرێن و جیهان و ژیانیان پێ بپێورێ. 'ئه‌ویتر' ی بێگانه‌ش له ده‌ره‌وه‌ی ئه‌و فه‌زا جوگرافی و کولتورییه زاڵ و په‌سه‌ندکراوه‌ی 'من' ی بکه‌ر و باڵایه، واته نزم و بێبه‌هایه و بۆ قبوڵکردنی ده‌بێ خۆی له به‌ها باڵاکانی 'من' ی سه‌ردار و پیاودا بدۆزێته‌وه.\nله‌سه‌رووی هه‌موویه‌وه، به ئاراسته‌کردنی نامه‌که‌تان بۆ 'برا رۆژنامه‌نووسه‌کانمان'، هه‌ڵوێستی ئێوه وه‌کو گوزاره‌یه‌ك له بۆچوونی پیاوسالارانه و نایه‌کسانیخواز ده‌بینرێ. لێره‌دا من ناتوانم وه‌کو به‌ته‌نگه‌وه‌هاتنێکی دڵسۆز بیبینم بۆ مافی مرۆڤ و ئازادی و دادوه‌ری. واته هه‌ڵویسته‌که له‌م ئاسته‌دا بۆ منی ژن شه‌رعیه‌ت له هێز و ده‌سه‌ڵاتی پیاوانه وه‌رده‌گرێت نه‌ک له خه‌م و به ته‌نگه‌وه‌هاتن بۆ ماف و ئازادیی مرۆڤ. ئه‌مه‌ش جێگای نائومێدیه بۆ هه‌موو ئه‌وانه‌ی به قه‌ناعه‌ت و کرده‌وه کار ده‌که‌ن بۆ دابینکردنی مافی مرۆڤ و ئازادیی تاک به ژن و پیاوه‌وه.\nدڵنیام هاوڕان له‌گه‌ڵ من که به‌ته‌نگه‌وه‌هاتنمان بۆ مافی مرۆڤ و ئازادی و دادوه‌ری کۆمه‌ڵایه‌تی، پێویستی به ئیدانه‌کردنی نایه‌كسانی و چه‌وساندنه‌وه‌ی ژنه‌وه هه‌یه جا چ له لایه‌ن ده‌سه‌ڵاتی سیاسیه‌وه بێت، چ له لایه‌ن پیاو (برا و باوک و هاوسه‌ر) ه‌وه بێت که هه‌ردوولا عه‌قلیه‌تی پیاوسالاری به‌رجه‌سته ده‌که‌ن. \nدروستکردنی سیسته‌مێکی سیاسی له کوردستان که دابینکه‌ر و پارێزه‌ری ماف و ئازادی و ئاسایشی هاوڵاتیان بێت، هاوتا له‌گه‌ڵ دامه‌زراندنی کۆمه‌ڵگه‌یه‌كی مه‌ده‌نی هۆشیار و ره‌خنه‌گر، پێویستیان به که‌سانی یه‌كسانیخواز و مافپه‌روه‌ر و ئازادیخواز هه‌یه، به تایبه‌تی له مه‌یانی پیاواندا، چونکه له کۆمه‌ڵگه‌ی ئێمه‌دا ده‌سه‌ڵات له‌سه‌ر هه‌موو ئاستێک له بازنه‌ی پیاو و پیاوانه‌دا چڕکراوه‌ته‌وه. بۆ دروستکردنی سیسته‌مێکی سیاسیی دیموکراسی و کۆمه‌ڵگه‌یه‌كی مه‌ده‌نی هۆشیار ده‌بێ ئاستی خه‌ڵک، به تایبه‌تی پیاوانی کۆمه‌ڵگه‌که‌مان به رۆشنبیر و نارۆشنبیره‌وه گه‌یشتبێته ئاستێکی پێشکه‌وتو و یه‌کسانیخوازی وا که به گوتار و کرده‌وه باوه‌ڕی به ماف و ئازادیی تاک به ژن و پیاوه‌وه هه‌بێت و هه‌وڵی دابینکردنیان بدات. دابینکردنی ماف و ئازادی پێویستی به‌وه هه‌یه که هه‌موو ده‌سه‌ڵاتێکی چه‌وسێنه‌ر‌ه‌وه‌ی پابه‌ند به ئایین، نه‌ریت، ئه‌خلاقییه‌ت یا باوه‌ڕێکی گشتیی چه‌وسێنه‌ره‌وه له‌سه‌ر ئاستی سیاسی و کۆمه‌ڵایه‌تی نه‌مێنێ. منی ژن که ئازادیم داگیر بکرێ و بچه‌وسێنرێمه‌وه و لێمبدرێ، 'جه‌للاده‌که‌م' پۆلیسێک بێت یا ئه‌ندامێکی خێزان و کۆمیونیتێکه‌م (برا، باوک، هاوسه‌ر)، بۆ من هه‌ریه‌که و هیچ له هاوکێشه‌که ناگۆڕێت.\nمن هاوڕای ئێوه‌م ده‌رباره‌ی یاسای رۆژنامه‌گه‌ریی کوردستان و هه‌وڵه‌کانی ده‌سه‌ڵات بۆ سه‌رکوتکردنی ده‌نگ و وشه‌ی ئازاد، دڵنیام ئێوه‌ش هاوڕان له‌گه‌ڵ من که له کوردستان ته‌نها (برا) و (پیاو) خاوه‌ن قه‌ڵه‌م و ده‌نگی ئازاد نین و ئه‌و یاسایه هه‌موان ده‌گرێته‌وه. داکۆکیکردنیش له مافی رۆژنامه‌نووس و نووسه‌ران نابێ دابه‌ش بکرێ به گوێره‌ی جه‌نده‌ر، واته به گوێره‌ی ژن و پیاو، خوشک و برا. بۆیه نامه‌که‌ی جه‌نابتان بۆ که‌سانی یه‌كسانیخواز و مافپه‌روه‌ر ناته‌واوییه‌ک پیشان ده‌دات که پێویسته کاری له‌سه‌ر بکه‌ن. ئه‌و ناته‌واوییه‌ش تایبه‌ته به وێناکردنی ژن له سایکۆلۆژییه‌تی ئێوه و وه‌ده‌رنانی له پرۆسه‌ی مێژوو. من دڵنیام تۆی داهێنه‌ری چه‌ندان کاره‌کته‌ری ژن له رۆمانه‌کانتا که من لێره باڵاترین نمونه‌یان که دالیا سیراجه‌ددینه ده‌هێنمه‌وه، دژی سیسته‌می پیاوسالاری و چه‌وسانه‌وه‌ی جه‌نده‌رن، به‌ڵام وه‌کو که‌سێکی سه‌ر به کولتوری پیاسالارانه‌ی کورد و به‌شێوه‌یه‌كی نائاگایانه هه‌ندێ نۆرم به‌رهه‌م دێننه‌وه که دژی پرینسیپه‌کانی یه‌کسانی و ماف و ئازادی ژنه، واته دژی ماف و ئازادی مرۆڤه. ئه‌مه‌ش پێویستی به هۆشیاری و کارکردن هه‌یه بۆ خۆپاککردنه‌وه به ته‌واوی له‌و کولتوره و قبوڵکردنی ژن وه‌کو مرۆڤێکی کارا و بکه‌ری ناو پرۆسه‌ی مێژوو، نه‌ک ته‌نها له رێگای منداڵنانه‌وه و رۆلی له‌بواری تایبه‌تیی ناوماڵ و خێزان، به‌ڵکو وه‌کو خاوه‌ن بیر و قه‌له‌م، وه‌کو مرۆڤێکی داهێنه‌ر و خاوه‌ن هه‌ڵوێست و گوتار.\nدیاره له پرۆسه‌ی به‌رگریکردنمان له ئازادی و ماف، ئامانجی ئێمه ته‌نها ئه‌وه نیه بزانین شته‌کان چۆن بوون و چۆن رووده‌ده‌ن، به‌ڵکو ده‌مانه‌وێ بزانین پێویسته چۆن بن، واته هه‌ڵوێست وه‌رگرتن له‌سه‌ر رووداو و دیارده‌کان پێویسته ئاراسته‌یه‌كی باشتر و مرۆڤانه‌تر بۆ داهاتووی کۆمه‌ڵگه له‌سه‌ر هه‌موو ئاستێک دیاری بکات نه‌ک ته‌نها راده‌ربڕین بێ له‌سه‌ر دیارده و رووداوه‌کان.\nدڵنیام که ئێوه هاوڕان له‌گه‌ڵ من که زانین نزیکمان ده‌کاته‌وه له حه‌قیقه‌ت، ئه‌وه له کاتێکدا ئه‌و زانینه ئه‌وه بێ که ئێمه‌ی مرۆڤ به ژن و پیاوه‌وه خۆمانی تێدا بدۆزینه‌وه. به مانایه‌كی دیکه، ئایدیا فه‌لسه‌فیه ئه‌بستراکته‌کان کاتێک به‌های مرۆڤ به‌رجه‌سته ده‌که‌ن که هه‌ڵوێستێکی ئه‌خلاقی و سیاسیمان هه‌بێ له به‌رامبه‌ریان. دیاره بیروڕا فه‌لسه‌فیه‌کان کاریگه‌ریی کرده‌ییان هه‌یه؛ ئه‌گه‌ر چی گوتار مێژوو دروست ناکات، به‌ڵام پاسیڤ نیه له دروستکردنی مێژوو. کاتێک دێینه گۆ، ئه‌وه ده‌زانین که ئه‌و گوتاره، ئه‌و ئایدیایه‌ی ده‌ریده‌بڕین وه‌کو هێزه کۆمه‌ڵایه‌تی و ئابوورییه‌كان كاریگه‌ری داده‌نێت له‌سه‌ر بۆچوون و دواتر ره‌فتار و کرده‌وه‌ی خه‌ڵک، به‌تایبه‌تی کاتێ ئه‌و گوتاره هی به‌ڕێزتان بێ، چونکه خه‌ڵکێکی زۆر شه‌یدای نووسینه‌كانی ئێوه‌ن و بۆ که‌سانێکی زۆر وته‌کانی جه‌نابتان چه‌شنی حه‌قیقه‌ت وه‌رده‌گیرێن و له رۆژنامه‌کان ریپۆرت ده‌کرێنه‌وه (بڕوانه ئاوێنه 18/12)، ئه‌مه‌ش مه‌ترسیداره له زۆر رووه‌وه، به پله‌ی یه‌كه‌م له قبوڵکردن و به‌رهه‌مهێنانه‌وه‌ی بۆچوونه‌کانتان به‌جۆرێ که کاریگه‌رییان هه‌بێ له‌سه‌ر په‌یوه‌ندییه‌كان و دیاریکردنی ره‌فتاری خه‌ڵک.\nهیوادارم له ئایینده به ته‌نگه‌وه‌هاتنی ئێوه بۆ ماف و خۆبه‌ستنه‌وه‌تان به ئایدیالی دیموکراسی، ته‌نها هه‌ڵوێستێکی عه‌قلانی نه‌بێت، به‌ڵکو تێکه‌ڵ بێت به خود و خوێنتان. ئه‌گه‌ر نا ئه‌وه ئه‌و کاره ئۆبژێکتیڤانه‌ی ده‌یانکه‌ن، به‌هاکانی ئێوه وه‌کو سه‌بژێکت ده‌سڕێته‌وه. ئه‌مه‌ش نایه‌کانگیری و دڕان دروست ده‌كات له که‌سایه‌تیتان، جۆره پچڕانێک دروست ده‌کات له نێوان قه‌ناعه‌ت و ره‌فتار، بیر و کرده‌وه، ئایدیال و پراکتیکی رۆژانه، پچڕان له نێوان فاکته‌ر و به‌هاکان که نووسه‌ری فه‌ڕه‌نسی به ره‌سه‌ن بولگاری تۆدۆرۆڤ به ته‌ڵاقی کامڵی نێوان وتن و ژیان ناوی ده‌بات.\nهاوڵاتی ژماره 385 یه‌کشه‌ممه 6/ 1/ 2008 ل13\nPrevious ئاینی کریستیان له سێ نمایشدا…گۆران هه‌ڵه‌بجه‌یی\nNext یاسر عه‌بدولسه‌ید هه‌ردوو كچی خۆی کوشت …. فـه‌هـد گـرده‌وانـی


فێستیڤاڵی نێوده‌وڵه‌تی كاپادۆكیا بۆ باڵۆن\nله دووه‌مین رۆژی "فێستیڤاڵی نێوده‌وڵه‌تی كاپادۆكیا بۆ باڵۆن" چه‌ندین باڵۆن كه گوزارشتیان له هێما جیاوازه‌كانی وه‌ك رۆبیان، مشك، هه‌نگ، رۆبۆت و مانگا ده‌كرد به نێو تاوێره سروشتییه‌كان و مێزی به‌ردیندا بۆ ئاسمان به‌رزبوونه‌وه.\nBehçet Alkan,Ramal Abdullah Mahmood | 05.07.2019\nنێڤشه‌هیر – AA\nفێستیڤاڵه‌كه به سپۆنسه‌ری پاشا باڵۆنس به میوانداری شاره‌وانی ئورگورپ رێكخرا. ژماره‌یه‌كی زۆر له گه‌شتیارانی ناوخۆیی و بیانی به‌شدارییان له چالاكییه‌كه‌دا كرد و دوای نزیكه‌ی ٤٥ خوله‌ك باڵۆنه ره‌نگاوره‌نگه‌كان له نزیك شاره‌وانی گۆره‌مه نیشتنه‌وه.\nله میانی فێستیڤاڵه‌كه‌دا ئێواره‌ی ئه‌مڕۆ چالاكی جۆراوجۆری وه‌ك رێكخستنی كۆنسێرت و نمایشی ره‌نگه‌كانی باڵۆنه‌كان رێك ده‌خرێن و سبه‌یش به‌رزكردنه‌وه‌ی باڵۆنه‌كان له میانی فێستیڤاڵه‌كه‌دا به‌رده‌وام ده‌بێت.


لاهور شێخ جەنگی: یه‌كێتی پێداگره له پاراستنی ئاسایش و ناسنامه‌ی ناوچه كوردستانییه‌كانی ده‌ره‌وه‌ی هه‌رێم\n- 3/20/2019 10:51:00 PM 5471 جار خوێندراوەتەوە\nلاهور شێخ جەنگی رایگەیاند، نه‌رۆزی ئه‌مساڵ، نه‌ورۆزی سه‌ركه‌وتنه‌كانه، دەشڵێت، ئه‌فسانه‌ی سه‌ركه‌وتنی شه‌ڕڤان و پێشمه‌رگه، پشتیوانیی زیاتری نێوده‌وڵه‌تیی بۆ پاراستنی ئه‌زمونی كوردستان، مسۆگه‌ر كردوه.لەو پەیامەیدا لاهور شێخ جەنگی رایگەیاندوە، "با پێكه‌وه، نه‌ورۆز له كه‌سوكاری سه‌ربه‌رزی شه‌هیدان، و له ماڵبه‌ماڵی كورده‌واری پیرۆز بكه‌ین. با پێكه‌وه، یادی هه‌موو ئه‌و تێكۆشه‌رانه به‌رز رابگرین كه به درێژایی مێژووی پڕ هه‌وراز و نشێوی گه‌له‌كه‌مان، نه‌یانهێشتوه ئاگری نه‌ورۆز و هیوای نوێبونه‌وه، بكوژێته‌وه و له‌ناوبچێت، به‌ڵكو به گیانی خۆیان, كورد و هیوای دوارۆژێكی گه‌شتریان پاراستوه".\nبه پشتیوانیی یه‌كێتیی له رۆژئاوای كوردستان، تیرۆریستان و دوژمنانی گه‌ل و دنیا, تێكشاون\nبەرپرسی ئاژانسی پاراستن و زانیاری/ زانیاری هەرێمی كوردستان دەشڵێت:"نه‌ورۆزی ئه‌مساڵ، نه‌ورۆزی سه‌ركه‌وتنه‌كانه. به پشتیوانیی یه‌كێتیی نیشتمانیی كوردستان له رۆژئاوای كوردستان، تیرۆریستان و دوژمنانی گه‌ل و دنیا, تێكشاون، و له كوردستانی باشوریش، داگیركه‌ران هێزی داگیركاری و جورئه‌تی قڕكردنیان نه‌ماوه. و ئه‌فسانه‌ی سه‌ركه‌وتنی شه‌ڕڤان و پێشمه‌رگه، پشتیوانیی زیاتری نێوده‌وڵه‌تیی بۆ پاراستنی ئه‌زمونی كوردستان، مسۆگه‌ر كردوه".\nیەكێتی هه‌وڵی چڕی هه‌یه بۆهه‌رچی زوه ئاسایی كردنه‌وه‌ی دۆخی كه‌ركوك و ناوچه كێشه‌له‌سه‌ره‌كان\nئەوەشی خستۆتەرو"بۆیه به هه‌مان گوڕ و تینی خه‌بات و به‌رگرییه‌وه، یه‌كێتیی نیشتمانیی پێداگره له پاراستنی ئاسایش و ناسنامه‌ی ناوچه كوردستانییه‌كانی ده‌ره‌وه‌ی ئیداره‌ی هه‌رێم، و به‌پشتبه‌ستن به ده‌ستور و یاسا و سودوه‌رگرتن له هه‌موو توانا و رێكاره گشتی و تایبه‌ت و جه‌ماوه‌رییه‌كان، هه‌وڵی چڕی هه‌یه بۆهه‌رچی زوه ئاسایی كردنه‌وه‌ی دۆخی كه‌ركوك و ناوچه كێشه‌له‌سه‌ره‌كان، گه‌شه‌پێدان و پاراستنیان".\nدەبێت كابینه‌ی نوێی حكومه‌تی هه‌رێم، كابینه‌ی شه‌راكه‌تی راسته‌قینه، و خزمه‌تگوزای یه‌كسانی هه‌مو خه‌ڵك بێت\nلە بارەی دۆخی هەرێمی كوردستان، لاهور شێخ جەنگی وتی:" بۆ ناوخۆی هه‌رێمیش، یه‌كێتیی نیشتمانیی پێداگره له زه‌مانه‌تكردنی تێپه‌ڕاندنی قه‌یرانه ئابوری و سیاسییه‌كان، و پێداگره له‌وه‌ی كابینه‌ی نوێی حكومه‌تی هه‌رێم، كابینه‌ی شه‌راكه‌تی راسته‌قینه، و خزمه‌تگوزای یه‌كسانی هه‌مو خه‌ڵك بێت، و له پێناو دابینكردن و پارێزگاریكردن له ژیانێكی ئاسوده‌ی پڕ ده‌سكه‌وت بۆ كۆمه‌ڵانی خه‌ڵكی كوردستان خه‌بات بكات.\nبەهاری ئەمساڵ، بەهاری نوێبونەوەی یەكێتیە\nلە كۆتایی پەیامەكەشیدا رایگەیاندوە:"له ناوخۆی یه‌كێتییش، له‌م نه‌ورۆزی نه‌پساوه‌یی و تێكۆشان و كوردبونه‌دا، ئامانجی گه‌وره‌مان وایه كه به‌هاری ئه‌مساڵ، به‌هاری نوێبونه‌وه‌ی یه‌كێتیی و، سه‌ره‌تای كۆتایی بێت بۆ قۆناغه سه‌خت و تاڵه‌كانی رابردو".


موجته‌بای میرزاده لە ژەنیارێكی ڤیولینەوە بۆڕابەری ئۆرکێسترای کورد – کوردی – RojNews.News\n17/07/2020 - 7:07:58 am\nمیوزیسیانی بەنێوبانگ و ڕابەری ئۆرکێسترای کورد، موجتەبای میرزادە، ئەمڕۆ ١٥ ساڵی تەواو بەسەر کۆچی تەمەنیدا تێدەپەڕێت، میرزادە دیاردە و وەرچەرخانێکی مێژوویی گرنگ بوو بۆ دنیای هونەرو خۆرێک بوو بەسەر ئاسمانی گۆرانی کوردییەوە و لە ژیانی هونەری خۆیدا سەدان کاری ناوازەی بۆ هونەرمەندانی کورد و بیانی کردووە.\nساڵی١٩٤٥ له‌شاری كرماشان له‌دایك بووه، هه‌ر له‌منداڵییه‌وه خولیای مۆسیقا بووه، سه‌ره‌تا به‌ئامێره‌كانی نه‌ی و سه‌نتور ده‌ستیپێكردووه‌و دواتر له هه‌موو ئامێره‌كانی تردا شاره‌زایی په‌یدا كردووه.\nهونەرمەند ناسریڕەزاری، لەبارەی ژیانی میرزادەوە دەڵێت، موجتەبا تووشی بارودۆخێكی مه‌ینه‌تبار و داخهێنه‌ر بووه تا گەیشتووە بەو ئەستێرە پرشنگدارە لە دنیای هونەرو موزیکدا، “موجته‌با له شاری كوردنشینی شاهاوا یان مه‌نده‌لی كۆنی سه‌ر به پارێزگای كرماشان له دایكبووه، شاریك كه تێیدا له‌گه‌ڵ مووزیكاران و گۆرانیبێژان، به شێوه‌یه‌كی باش هه‌ڵسوكه‌وت نه‌ده‌كرا، له‌ناو خانه‌وده‌كه‌یدا میوزیك به هیچ جۆرێك بوونی نه‌بوو، پاش ئەوەی ماڵیان دەچێتە ئیلامیڕۆژاوا، له‌وێش ئەو سه‌رده‌مه كلتوورێكی لادێیانه‌ی به‌سه‌ردا زاڵبووە کە رێگایه‌ك بۆ پێشكه‌وتن بوونی نه‌بووە تیایدا.”\nموجتەبا و ناسر ڕەزازی\nبەر لەماڵئاواییکردنی میرزادە لەبارەی ژیانی خۆیەوە دەڵێت، “له‌گەڵ هه‌موو ئەم گیروگرفته‌دا هەڵمکرد، تا ئه‌وه‌ی كه برا گه‌وره‌كه‌م به‌ڕێكه‌وت سه‌نتوورێكی کڕی، هه‌ر كه یه‌ك دوو مانگ سه‌ری نایه‌سه‌ر سه‌نتووره‌كه و تیگه‌یشت كه بۆی ناچێته پێش، ده‌ستی له تێكۆشان هه‌ڵگرت و سازه‌كه‌ی به‌حاڵی خۆی دانا، من له‌و هه‌له كه‌ڵكم وه‌رگرت، له یه‌ك دوو مانگی سه‌ره‌تادا تێكۆشام كه چه‌ند پارچه‌یه‌ك لێبدەم، به‌ڵام مووزیك هه‌ست و ئه‌شقی ده‌وێت ئه‌گه‌ر گڕی مووزیك له دڵدا نه‌بێ، ده‌سوه‌ردانه ساز، ئینسان به ته‌واوه‌تی ماندوو ده‌كات، بەڵام هەرچی بێت، ئه‌م سازه ئیتر نه‌گه‌ڕایه‌وه بۆ لای، منیش بێ هیچ مامۆستایا فێركاری فێری لێدانی سه‌نتوور بووم و یه‌كه‌مین كه‌سێك بووم كه له ئیلام بۆ سازلێدان هه‌نگاوم هه‌ڵگرت.\nوێستگەکانی ژیانی هونەری میرزادە\nمیرزادە لە تەمەنی ١٨ ساڵیدا دەبێتەڕابەری ئۆركسترایڕادیۆی كرماشان، هاوڕێکانی دەڵێن، میرزادەڕادیۆكەی بەرەو ئاراستەیەكی كوردی زۆر جوان بردووە، بەو پێیەی لە وڵاتێكی فارسی وەك ئێراندا كاری كردووە، بەڵام دەست و پەنجەی هەمیشەڕەسەنایەتی كوردی پێوە دیار بووە.\nهونەرمەند مەزهەری خالەقی لەبارەی میرزادەوە دەڵێت، ئەو دەمەڤیۆلین تەنها كاری فارسی پێدەكرا، بەڵام میرزادە توانی مۆركێكی كوردی ببەخشێتە ئەم ئامێرە.\nخالقی دەڵێت، لەڕووی تەكنیكەوە موجتەبا زۆر بەهێز بوو هەم لە دابەشكردنی كار و خوڵقاندنی جوانیدا، جگە لەوەش كەسێك بوو زوو شتی وەردەگرت و زووش دەیكردە بەرهەم، كە ئەمانە پێكەوە ئەو مرۆڤەڕەسەنەی دروستكرد لە موزیكی كوردیدا، لەگەڵ ئەمەشدا میرزادە داهێنانی هەبوو.\nموجتەبا له ڕادیۆكانی كرماشان و تاران خزمه‌تی به هونه‌ر به گشتی و هونه‌ری مۆسیقاو گۆرانی كوردی به تایبه‌تی كردووه و لە هەردووکیاندا بووەتەڕێبەری ئۆرکسترای کورد.\nلە تەمەنی منداڵییەوە باوکی ڤیولینێکی بۆ دەکڕیت بە ٧٠ تمەن كە دواتر زۆربەی گۆرانییەكانی هونەرمەند حەسەن زیرەكی هەر بەوڤیۆلینە ژەنیوە.\nئەو دەمەی حەسەن زیرەك دەچێتەڕادیۆی كرماشان میرزادە تەمەنی لە ٢٠ ساڵ تێپەڕ ناكات، لە ماوەی سێ ساڵدا زیاتر لە سەد گۆرانی بۆ تۆمار دەكرێت كە زۆرترینیان كاری میرزادەیە.\nکە شۆڕشی ئێرانڕوودەدات، هونەرمەند خالەقی بەرلەوەی ئێران جێبهێڵێت، بڕیاردەدات كۆمەڵێك كاری تازە لەوێ بە جێبهێڵێت، پەیوەندی بە میرزادەوە دەکات تا بۆی تەواو بکات، ئەویش نزیكەی ٤٠ كەس لە موزیكژەنەكانی ئێران كۆدەکاتەوە نزیكی ١٥ گۆرانی بۆ خالەقی تۆمار دەکات، جگە لەوەی موزیكەكەی بۆ ئامادە كردووە، كاری میكس داونی موزیكەكەشیبۆ ئەو بەرهەمانە كردووە كە وەک خالەقی دەڵێت، كاری هەموو كەسێك نەبووە و دەبوو تەنها موزیسیان ئەو كارە بكات.\nپێگەی میرزادە لە هونەری کوردی\nیەكێك لەو دەرگایانەی كە موزیكی كوردی بەڕووی میرزادەی هونەرمەند و بلیمەت دا كردەوە، ئاشنا بوونی ناوبراوە لەگەڵ مامۆستای كۆچكردوو حەسەن كامكار باوكی كامكارەكان بوو.\nمیرزادە ساڵی١٩٥٩ دەچێتە شاری سنە و لە ئۆركێسترای ئەم شارەدا بەسەرپەرشتی مامۆستا (حەسەن كامكار) پەرە بە هونەرەكەی دەدات، لەو هەل ودەرفەتەدا بوو كە موجتەبا توانی كۆمەڵێك ئەزموون لە مامۆستا كامكار وەرگرێ و پاشان ببێ بە فەرمانبەر لەڕادیۆی كوردی سنەدا.\nمیرزادە لە تەمەنی هونەری خۆیدا تا پێش مردنی، كاری بۆ كۆمەڵێك هونەرمەندی كورد كردووە لەوانەش (حەسەن زیرەك، مەزهەر خالقی، محمەدی ماملێ، ئیبراهیمی خۆشنەوا، مورتزا توندڕە‌و، هاشمی رەبێعی، خەلیلی سەدیقی، عەزیز شاروخی، حسێن شەریفی، ناسری رەزازی، جەمشید عەزیزخانی، خەبات مەولودی، كەیوان عەلی محەمەدی، كانی، شێركۆ تالیب کە هەندێكیان دەكەونە دە ساڵی سەرەتای كاردنی میرزادەوە، هەندێكی تریان ساڵەكانی دواتر ئەوانی تریش دە ساڵی كۆتایی تەمەنی.\nئەمە جگە لەوەی كە كاری بۆ زۆر لە هونەرمەندە گەورەكانی فارس كردووە لەوانە : شەجەریان، هایدە، ئیرەج، مەهەستی، ئەكبەر گولپایەگانی، موعین، گوگوش، حومەیرا، سوسن، ئەفسەری شەهیدی، محەمەد ئەسفەهانی، عەلیڕەزا ئیفتیخاری، هومایون كازمی و چەندینیدیکە.\nمیرزادە جگە لە ئامێری سەرەكی خۆی كە بریتی بوو لەڤیۆلین، شارەزاییەكی باشی لە (كەمانچە، تار، سێتار، پیانۆ) هەبووە، ئەمە جگە لەوەی كۆمپۆزەرێكی زۆر لێهاتوو بووە، هەروەها كاری موزیكی ٥٨ فلمی فارسی كردووه، زیاتر له ٤٠ ساڵ خزمه‌تی كاروانی هونه‌ری مۆسیقای فارسی و کوردی کردووە.\nمیرزادە بەبێ خوێندنی ئەكادیمی خۆی فێری خوێندنەوەی نۆتەی میوزیک كردووە، بەڵام دواتر دەچێتە تاران و لەوێ لە پەیمانگای هونەرە جوانەکان وەردەگیرێ و درێژە بە خوێندنی هونەر دەدات.\nمیرزادە گەنجینەیەكی گەورە و بە نرخی بۆ هونەری کوردی بەجێهێشتووە لە بواری تەكنیكدا كە زۆر سادەن و لەهەمانكاتیشدا قورسایی خۆیان هەیە كە دەتوانرێت كار لەسەر ئەوە بكرێت ئەو جۆرە تەكنیكانەی بكرێتە تەكنیكێكی نەگۆڕ و بنەڕەت لە موزیكی كوردیدا.\nهەندێک لە میوزیسیان و هونەرمەندەکانی کورد دەڵێن، ئەگەر موزیكی كوردی بە زانستی بنوسرێتەوە وەك پرۆگرامێك بۆ خوێندن، ئەوا كارەكانی میرزادە کە سەرچاوەكەیان شاخ و گوند و دەشتەكانی كوردستانەو بە نۆتە بنوسرێتەوە، بە دڵنیاییەوە شوێنێكی گەورەی دەبێت وە دەتوانرێت بە نمونەیەكی زیندوو باس بكرێت لە موزیكی زانستی كوردیدا.\nمیرزادە لە ١٧ی ته‌مووزی٢٠٠٥ لە تەمەنی ٦٠ ساڵیدا بە نەخۆشی دڵ لە تاران بۆ هەمیشە چاوی لێكنا‌و ماڵئاوایی له دنیای هونه‌ر كرد.\nشاخەوان ڕەئوف: داگیرکارییەکانی تورکیا شکاندنی شکۆی هەرێمی کوردستانە


لیستی ئه‌و خوارده‌مه‌نییانه‌ی نێردراون بۆ خه‌ڵکی لێقه‌وماوی بوومه‌له‌رزه له کرماشان\n07:59 PM IRAQ\nبه‌شی ئێران- به‌ڕێوه‌به‌ری چاودێریی خوارده‌مه‌نی و که‌لوپه‌لی ته‌ندروستیی زانستگای پزیشکیی کرماشان لیستی ئه‌و خوارده‌مه‌نییانه‌ی جێگری خۆراک و ده‌رمانی زانستگای پزیشکیی کرماشان بۆ لێقه‌وماوانی بوومه‌له‌رزه‌ی ناردووه ده‌خاته ڕوو.\nبه‌پێی هه‌واڵی کوردپرێس، دوکتۆر شه‌هریار موسته‌وفی به‌ڕێوه‌به‌ری چاودێری له‌سه‌ر خوارده‌مه‌نی و که‌لوپه‌لی ته‌ندروستی زانستگای پزیشکیی کرماشان له‌و باره‌یه‌وه به کوردپرێسی وت: ئه‌و خوارده‌مه‌نییانه‌ی ڕێکه‌وتی 22 و 23ی گه‌ڵاڕێزان نێردراونه‌ته ناوچه‌که بریتیین له:\n52062 بتڵ ئاوی حه‌یات، 2579 کۆنسێرڤی ماسی و باقله، 4000 کێک، 3.5 ته‌ن خورما، 2330 کیلۆ بسکیت، 1000 دانه ئاوی مێوه، 9900 دانه نانی له‌واش، 14500 دانه سه‌موون، 225 پۆکێت پۆشه‌کی منداڵ، 105 پۆکێت کلێنێکس، 494 قتوو شیری وشک.\nمسته‌وفی زیادی کرد: ئه‌و خوارده‌مه‌نییانه ته‌نها له لایه‌ن ڕێکخراوی ده‌رمان و ته‌ندروستیی زانستگای پزیشکیی کرماشانه‌وه دابین کراوه و نێردراوه‌ته ناوچه‌که.\nناوبراو له کۆتاییدا وتیشی: به‌رده‌وام ده‌بین له ناردنی یارمه‌تییه‌کان.


شێخ مەحشی ئامادە بکە بەشێۆەیەکی ئاسان - Xanman خانمان\nHome / خواردن دروست کردن / شێخ مەحشی ئامادە بکە بەشێۆەیەکی ئاسان\nشێخ مەحشی ئامادە بکە بەشێۆەیەکی ئاسان\nيونيو 04, 2017 Unknown\n١ کیلۆ باینجان\n٥٠٠ گرام گۆشتی قیمەکراو\n٣ دانە پیازی ووردکراو\n٢ دانە سیری کوتراو\n٢ کەوچك ڕۆن\n٣ کەوچك ئاوی تەماتە\n١ کەوچك دارچینی،بیبەر\n٣ کوپ ئاوی گۆشت یان مریشک\nڕۆن،خوێ بەپێی پێویست\nهێڵ هێڵ باینجانەکە پەلك دەکرێت و لە ناوەندەوە لەت دەکرێت بەدرێژی لە ڕۆندا سووری دەکەینەوە و دەیخەینە قاپێکەوە.\nئینجا کەوچکێك ڕۆن دەکەینە مەنجەڵێکەوە ئەیخەینە سەر ئاگرێکی مام ناوەند و هەندێك لە پیازو و سیرەکەی تێدەکەین و سوریان دەکەینەوە و دوایش گۆشتەکەشی تێکەڵ دەکەین و تۆزێك خوێ و بیبەریشی بەسەردا دەکەین تا جوان ئامادە دەبێت.\nپاشان کە گۆشتەکە ئامادە بوو باینجانەکانی پێ ناواخن دەکەین لەسەر سینیەك دایدەنێین.\nلەدوایدا ساسێکی بۆ ئامادە دەکەین،کەوچکیك ڕۆن گەرم دەکەین و پیازو سیرەکەی کە مابویەوە تێی دەکەین و سووری دەکەینەوە، پاشان ئاوی تەماتەکە و خوێ و بیبەر و چەلاوی گۆشت یان مریشك بە پێی ئارەزوو تێدەکەین و تێکیان دەدەین لەسەر ئاگرێکی بەرز دایدەنێین تاکو دەکوڵێت و تەماتەکان جوان نەرم دەبن.\nلە کۆتایدا پاش ئامادەبوونی ساسەکە،باینجانەکان دەهێنین و ساسەکەی بەسەردا دەکەین و دەیخەینە فڕنەوە کە دەرەجەی ئاگرەکەی هێمن بێت بۆ ماوەی نیو کاتژمێر بەجێی دێڵین تێیدا.\nشێخ مەحشی ئامادە بکە بەشێۆەیەکی ئاسان بواسطة Unknown on يونيو 04, 2017 Rating: 5


سوپای عێراقی ده‌خرێته حاڵه‌تی ئاماده‌باشی – Esta News\nسوپای عێراقی ده‌خرێته حاڵه‌تی ئاماده‌باشی، دوای ئه‌وه‌ی كۆنتێنه‌رێك بۆمبی هێشوویی نه‌ته‌قیوو له‌به‌سره دزرا، له ئه‌گه‌ری نه‌دۆزینه‌وه‌ی، مه‌ترسی دروستبوونی كاره‌ساتێكی گه‌وره‌ی مرۆیی و ئه‌منی ده‌كرێت، كه هه‌ڕه‌شه له به‌سره‌و ته‌واوی پارێزگاكانی عێراق ده‌كات.\nعه‌باس ماهیر، قایمقامی قه‌زای زوبێر رایگه‌یاند، كۆنتێنه‌رێك بۆمبی هێشوویی نه‌ته‌قیوو له یه‌كێك له كۆگاكانی لابردنی بۆمب و پاشماوه جه‌نگ، كه پتر له 100 بۆمبی هێشوویی نه‌ته‌قیوی تێدایه له دۆخێكی گوماناوی له به‌سره دیار نه‌ما.\nراشیگه‌یاند، ژماره‌یه‌ك كۆنه فرۆش ئه‌و كۆنتێنه‌ره‌یان دزیووه، وایان زانیووه به‌تاڵه، به‌ره‌و شوێنێكی نادیار گوازراوه‌ته‌وه.\nقامیقامی قه‌زای زوبێر جه‌ختیكرده‌وه، ئه‌و كۆنه فرۆشانه له پێناو دۆزینه‌وه‌ی كۆنه ئاسن ئه‌و كاره‌یان كردووه، بۆ ئه‌وه‌ی بیفرۆشنه‌وه كارگه‌كان، بێ ئه‌وه‌ی بزانن ئه‌و كاره‌ی كردوویانه مه‌ترسیداره.\nئه‌و قایمقامه ده‌شڵێت:” هێزه ئه‌منییه‌كانی قه‌زای زوبێر ده‌ستیان به پشكنینی چڕ كردووه، داواش له هاووڵاتیانكراوه ده‌ستكاری هیچ كۆنتێنه‌رێكی گوماناوی نه‌كه‌ن، یه‌كسه‌ر پۆلیسی لێ ئاگادار بكه‌نه‌وه.\nپۆلیسی قه‌زای زوبێر رایگه‌یاند، ئه‌گه‌ر ئه‌و كۆنتێنه‌ره له شوێنێكی سه‌لامه‌ت دانه‌ندرابێت، كاره‌ساتی مرۆیی و ئه‌منی دروست ده‌بێت.\nمیدیا عێراقییه‌كان بڵاویانكرده‌وه، به‌هۆی دزینی ئه‌و كۆنتێنه‌ره، پارێزگاكانی ده‌وروبه‌ری به‌سره‌ش ده‌ستیان به پشكنین و گه‌ڕان و ئاماده‌باشی كردووه، جیا له‌وه له رێگه‌ی راگه‌یاندنه ناوخۆییه‌كان هاووڵاتیان له‌باره‌ی ئه‌و كۆنتێنه‌ره ئاگادار كراونه‌ته‌وه.


بەختیار شارەزورى : پچڕاندنى تەونى جاڵجاڵۆکە .. ئەنجامى دەنگەکان و فراوان بوونى سنورى دەسەڵاتەکان . – WTARIKURD\nئەگەر هەڵبژاردن تاکە پێوەر بێت بۆ دەستاو دەست کردنى دەسەڵات و گۆڕینى گروپێک بە گروپێکى تر ، ئەوا لە ڕۆژهەڵاتى ناوەڕاست و بە تایبەت لە هەرێمى کوردستان ئاماژەکان ئەوە دەخەنە ڕوو کە دەنگ و سندوقى هەڵبژاردن وردە وردە دەبێتە یارییەکى کۆمیدى ، بە جۆرێک متمانە لە نێوان تاک دەنگدەر و گۆڕانکاریدا ناهێڵێت ، ئەمەش زیانى گەورە بە پرۆسەى دیموکراتى دەگەیە نێت … با بپرسین چۆن ..؟\nهاوکێشەى پەیوەندى و ناکۆکیەکان لەم ناوچانەى ئاسیادا وەک تەونى جاڵجاڵوکە وایە ، بە شێوەیەک هیچ گۆڕانکاریەک نابێت ململانى ناوچەیى تیا نەبێت و کارتى سیاسى و بەرژەوندى وڵاتانى باڵادەستى ئەم ناوچەیەى تیا نەبێت ، ئێستە لە نێوان تورکیاو ئێران جۆرێک لەم ململانێیانە هەیە ، کە ڕەگێکى مێژووى هەیە ( سەفوى و عوسمانى ) ، لە لایەکى ترەوە ئێران وەک میراتگیرى یەکێتى سۆڤیەت بوەتە ڕکابەرى ئەمریکا ، هەموو ئەمان نمایندەیان هەیە لەم ناوچانەدا ، زۆر کات ئەم نمایندانە زۆر دەبن یان هەڵویستیان بەرامبەر سەنتەرەکەیان دەگۆڕێت ، ئێستە لە عێراق و هەرێمدا دا هەڵبژاردن دەکرێت ، پێش ئەوەى ئەنجامى هەڵبژاردنەکان ڕابگەیەنرێ ، زۆرێک لە هاوڵاتیان ئەنجامەکەى دەزانن ، لە هەرێمدا تورکیا سنورى دیارى کراوى خۆى هەیە (زۆنى زەرد و ئەو دیو دێگەڵە ) و ئێرانیش سنورى دیارى کراوى خۆى هەیە ( زۆنى سەوز و ئەم دیوو دێگەڵە ) وە لە نێوان ئەم دیوو سنورە و ئەم دوو وڵاتەدا ڕێکەوتنێک هەیە بۆ دابەش بوون بە سەریاندا ، ئەمریکا و ئەوروپا و ناتۆ و هەتا ئیسرائیلیش لەبەر ئەوەى بەرژەوندیان لەم سنورانەدا پارێزراو بێت و هێمنى و ئاسایشى کۆمپانیا زەبەلاحەکان پارێزراو بێت ، گڵۆپى سەوزیان بۆ ئەم دابەشکاریە هەڵکردوە ، تا لێیان تێک نەچێت ، ئا لێرەوە نابێت ئەنجامەکانى هەڵبژاردن … دابەشکردنى ئەم سنورانە تێک بدات ، کاتێک لە قۆناغێکدا لە باشوردا بزوتنەوەى گۆڕان دروست دەبێت و لە ڕۆژئاوادا پەیەدە دروست دەبێت ، وەک ئەوە وایە بەشێک لەم تەونى جاڵجاڵۆکەیە بدڕێننو بیپچڕێنن ، بۆیە ئەم وڵاتانە بە تایبەت ئێران ناهێڵێت ئەم دڕاندنە فراوان ببێت و هەوڵى چاککردنەوەى دەدات وە ناهێڵێت بپچڕێت و هەوڵى بەستنەوەى دەدات .\nبە مانایەکى تر هیچ هیوایەک نامێنێتەوە کە بتوانرێت هێزێک گۆڕانکارى لە ڕێ ى سندوقەکانى دەنگدانەوە بکات ئەگەر درێژکراوەى یەکێک لەم دوڵەتە گەورانەى ناوچەکە نەبێت ، لێرەوە کاتێک گۆڕان نابێتە درێژکراوەى ئێران و لەسەنتەرى سنورى ئێراندایە ، وەک ئەوە وایە تەونەکەى دڕاندبێت ، بۆیە ئێران ئەم سنورە بە درێژکراوەى خۆى دەزانێ تا دەگاتە سنورى ڕۆژئاواى کوردستان ، بە جۆرێک کاتێک تورکیا ئەیەوێت لە ڕێ ى پارتیەوە دژایەتى پەیەد بکات و بیەوێت ئەو ناوچەیە لەگەڵ ئێراند بەش بکات و هەمان تەون و هەمان رَێکەوتن لە کانتۆنەکانى ڕۆژئاواى کوردستاندا بکات ، ئەوا کارتەکانیان لە شۆێنەکانى تر دژى یەکتر دەخەنە کار ، بە مانایەکى تر هەردوکیان ( ئێران و تورکیا ) لە ململانێ ى ئەوەدان کامیان بتوانێت زۆرترین سنور بۆخۆى داگیر بکات ، بیکاتە ئەمرى واقع بەسەر لایەنەکەى ترەوە ، بە شێوەیەکى تر کاتێک تەواوى ڕۆژئاواى کوردستان ئەبێت بەبەشێک لە تەونى ئێرانى ، تورکیا هەوڵ دەدات لە لایەکى ترەوە گوشار دروست بکات و هەوڵى دڕاندنى تەونەکەى ئێران بدات لە ناو هەرێمەوە ، بۆ ئەوەى بە کارت بە کارت ڕۆژئاواى کوردستان بەش بکات لەگەڵ ئێراندا ، تورکیا بە سود وەرگرتن لە ستراتیژى بزوتنەوەى گۆڕان ئەم کارە دەکات چونکە بزوتنەوەى گۆڕان کە سنورى بەهێزى لە سلێمانیدایە نابێتە درێژکراوەى ناو سنور و تەونى جاڵجاڵۆکەکەى ئێران و داواى ستراتیژى سەربەخۆى هەرێمى دەکات ، ئا لێرەوە ئێران هەوڵ دەدات چى لە هەرێم و چى لە ناوەندا ئەو هێزانەى کە دەتوانن بەرژەوەندیەکانیان بپارێزن بە هەر ڕێگەیەک بێت هەڵسێنێتەوە …. بەدەر لەمەش هەڕەشە لە پارتى بکات کە دەتوانێت دەسکارى دەنگەکانیان بکات ، بە مانایەکى تر ئێران کارى کردوە لەسەر فراوانبونى سنورى تەونەکەى و بە ساختەکردن هاوکێشەکان لە بەرژەوەندى خۆى فراوانتر دەکات و تەونى جاڵجاڵۆکەکە فراوانتر دەکات ، کە دەکاتە بەستنەوەى هەڵبژاردنەکانى ناو هەرێم بە ڕۆژئاواى کوردستانەوە و ناو عیراقیش بە ناوەندى سوریاوە ، کە دەرئەنجام دەکاتە بەرز بونەوەى دەنگى یەکێتى و مالیکى بە ساختە ، لێرەوە گۆڕانکاریەکان ئەگەر لە بەرژەوەندى درێژکراوەى سنورەکان و بەشێک نەبێت لەو تەونى جاڵجاڵۆکانە ، ئەوا هیچ گۆڕانکاریەک دروست ناکات وئەوەى پێ ى دەوترێت دەنگ و حوکمى سندوقەکانى دەنگدان جگە لە گاڵتە جاڕییەک هیچ شتێکى تر نییە .


ئەوەی لەدیداری سلێمانی روویدا.. لایەنە دژەكانی كۆكردەوە\n1652 جار خوێندراوه‌ته‌وه\nله ماوه‌ى دوو رۆژدا، شارى سلێمانى بوه جێگاى گرنگیپێدانى هه‌واڵه‌كان و به‌دواداچوونه سیاسه‌كان، ئه‌مجاره فۆكه‌سى راگه‌یاندنه‌كان به‌هۆى رووداوه ناوخۆیىه‌كان و جولانه‌وه جۆراوجۆره‌كانى ئه‌و شاره‌وه نه‌بوو، به‌ڵكو به‌هۆى ئه‌و په‌یامه سیاسى و گرنگانه‌وه بوو كه لێوه‌ى ده‌رچوون، ساڵ له دواى ساڵ دیداره‌كانى سیاسى سلێمانى ئاماده‌بوان زیاتر ده‌بن، به‌وه‌ى كۆبونه‌وه‌یه‌كى سیاسى ساڵانه‌ى گرنگه، و تیایدا سه‌ركرده سیاسى و دیبلۆمات و توێژه‌ران و شاره‌زایان و پیاوانى ده‌سه‌لات و راگه‌یاندنكاره‌كان به‌شدارى تێدا ده‌كه‌ن، چوار سه‌د كه‌س ڕاراوه‌كانى زانكۆى ئه‌مه‌ریكییان له سلێمانى قه‌ره‌باڵغ كرد، و له دیدارى شه‌شه‌مى سلێمانیدا كۆبونه‌وه، و پیاوانى سیاسه‌ت و فیكرى سیاسى و عێراقى و بیانیه‌كانى له خۆى گرت.\nزیاده‌رۆیى نییه ئه‌گه‌ر بگوترێ ئه‌م دیداره ركابه‌رێكى گرنگی كۆڕبه‌نده سیاسیه هه‌رێمایه‌تیه‌كانه، و یه‌كێكه له ناوه‌نده‌كانى گۆرینه‌وه‌ى په‌یامه‌كان و له هه‌مان كاتدا گوزارشته له هه‌ڵوێسته‌كان له ناوخۆ و ده‌ره‌وه‌دا، و هێزه سیاسیه هه‌رێمایه‌تى و نێوده‌وله‌تیه‌كان و پارت و هێزه عێراقیه‌كانیش هه‌ستیان به نرخى گۆرینه‌وه‌ى په‌یامه‌كان كردوه، هه‌موو ئه‌مانه‌ش ده‌چنه خزمه‌تى رێكخستنه‌وه‌ى دۆخى ناوخۆى عێراق و هه‌ڵویسته‌كان له‌سه‌رجه‌م په‌ره‌سه‌نده سیاسى و ئه‌منى و پرۆژه‌كانى دروست كردنه‌وه‌ى هاوبه‌شى ئابورى.\nكۆبونه‌وه و دیدارى ئه‌مساڵى سلێمانى به ئاماده‌بونى ژماره‌یه‌كى زۆر له ده‌سته‌بژێرى سیاسى و ئابورى؛ كه هه‌ریه‌كه‌یان به حه‌ماسه‌ته‌وه هاتبون بۆ گواستنه‌وه‌ى دیدگا و فیكره‌كانیان و دووپاتكردنه‌وه‌ى نزیكبونه‌وه‌یان به ئاراسته‌ى به‌شدارى كردن له دروست كردنى سیاسه‌ته‌كان و كاریگه‌ریه‌كانى، به‌لام دیداره‌كه كه بۆته گرنگترین له رۆهه‌لاتى ناوه‌راستدا به‌هۆى گرنگى عێراق و رووداوه‌كان و مه‌ترسیه نیگه‌تیڤه‌كانى یاخود به پالنه‌ره پۆزه‌تیڤه‌كانى له‌سه‌ر هاوسه‌نگى ئاسایش و سه‌قامگیرى له ناوچه‌كه‌دا؛ سه‌ركه‌وتنى ئه‌مساڵ به‌هۆى میتۆدێكى واقیعى سیاسى و دوور بوو له دیدگا و گێرانه‌وه‌ى خه‌ون ئاساكان، و تیایدا قسه‌ى دووباره و دوور له جه‌وهه‌ره‌كان به‌تایبه‌تى له‌لایه‌ن شێخه‌كانى سیاسه‌ته‌وه نه‌بیسترا؛ ئه‌وانه‌ى له‌سه‌رجه‌م كۆڕبه‌نده‌كاندا ئاماده ده‌بن، له‌لایه‌كى تره‌وه قسه‌كان وریایى تێدا نه‌بو له‌لایه‌نى جێبه‌جێكارانه‌وه به‌وه‌ى ترسیان له كه‌ناڵه‌كانى راگه‌یاندن و سیاسیه‌كان هه‌بێت، ئه‌وه‌ى وترا قسه‌ى گرنگ و پێویست بوون و به قوڵى وردى بیرى لێكرابوه‌وه.\nسه‌رۆك به‌رهه‌م صاڵح دامه‌زرێنه‌رو سه‌رپه‌رشتیارى دیداره‌كه به‌راشكاوى و ره‌وانبێژى و وریاییه‌كى دیبلۆماسیه‌وه قسه‌ى ده‌رباره‌ى هه‌موو ئه‌و شتانه كرد كه شایسته و داواكارى عێراقیه‌كانه، چیان ده‌وێ له دراوسێ و هاورێكانیان، داواى كرد رێزى سه‌روه‌رى عێراق بگیرێت و هه‌بوونى بنكه‌ى سه‌ربازى ره‌تكرده‌وه، دووپاتى گرنگى رێزى تایبه‌تمه‌ندێتى عێراق له ناوچه‌كه‌دا كرده‌وه به‌وه‌ى خاڵى هاوسه‌نگى و وێستگه‌ى سه‌قامگیرى هه‌رێمایه‌تیه، وه‌ك ئه‌وه‌ى بیه‌وێ به‌هه‌موان بڵێ عێراق ده‌توانێ هه‌مووتان له‌سه‌ر به‌رژه‌وه‌ندى هاوبه‌ش و هاوسه‌نگێتى پێویست كۆبكاته‌وه، و هه‌ر شكانێكى هاوكێشه‌ى هاوسه‌نگى له میانى زیادكردنى هه‌ژموون و قولكردنه‌وه‌ى فشاره‌كان دڵه‌ڕاوكێ و ململانێكان زیاتر ده‌كات و گوره‌پانى ناوخۆو ده‌وروبه‌رى هه‌رێمایه‌تى عێراق به‌رگه‌ى درزتێكه‌وتن ناگرێت، به له عێراق یه‌كترى ببینن و له ده‌ره‌وه‌یه‌دا ركابه‌رى یه‌كترى بكه‌ن، چونكه ململانێكان له عێراق ده‌بێته هۆى ته‌قینه‌وه‌ى دۆخه‌كه له سه‌رجه‌م ناوچه‌كه‌دا، و ده‌بێته مایه‌ى سه‌رهه‌ڵدانى تیرۆرو توندره‌وى و له‌رزینى سیاسى.\nسه‌رۆك وه‌زیرانى پێشوترى لوبنان فواد سه‌نیوره كه جه‌نگێكى راگه‌یاندن و سیاسى توندى به‌رپاكردوه له‌گه‌ل حزب الله ى لوبنانى، شێلگیر بوو له‌سه‌ر ئه‌وه‌ى له سلێمانیه‌وه په‌یامێكى گرنگ بنێرێت ( پێویسته ده‌ستمان بۆ ئێران درێژ بكه‌ین و گفتوگۆى له‌گه‌لدا ئه‌نجام بده‌ین له‌سه‌ر بنه‌ماى پاراستنى سه‌روه‌رى هه‌ر وڵاتێك).\nبالوێزى به‌ریتانى له عێراق جون ویلكس، زۆر به شێلیگرانه‌و واقیعى وتى : ده‌مانه‌وێ عێراق په‌یوه‌ندییه‌كى باشى له‌گه‌ل ئێران هه‌بێت و نه‌بێته مایه‌ى هه‌ره‌شه بۆسه‌ر ئاسایشى نه‌ته‌وه‌ییه‌كه‌ى، و له‌هه‌مان كاتدا ده‌مانه‌وێ نه‌بێته سه‌رچاوه‌ى دڵه‌راوكێ بۆ به‌ریتانیا و ئه‌مه‌ریكا.\nجێگرى یاریده‌ده‌رى وه‌زیرى ده‌ره‌وه‌ى ئه‌مه‌ریكا ره‌خنه‌ى توندى گرت كاتێ داواى ئه‌وه‌ى كرد پێویسته په‌یوه‌ندییه‌كانى عێراق له‌گه‌ڵ وڵاتاندا له‌سه‌ر بنه‌ماى رێزو هاوسه‌نگى و له ژێر چاوه‌وه ئاماژه‌ى به‌وه‌ى كرد هه‌ندێ له به‌رپرسانى عێراق رێگه به قاسم سلیمانى ده‌ده‌ن به بێ ڤیزه سه‌ردانى عێراق بكات و پرسیارى كرد ئایه ئه‌و هاوسه‌نگیه؟\nسه‌رۆك وه‌زیرانى پێشوى عێراق حه‌یده‌ر عه‌بادى وه‌لامى وته‌كانى به‌رپرسه ئه‌مه‌ریكیه‌كه‌ى دایه‌وه و دووپاتیكرده‌وه، ململانێى نێوان ئه‌مه‌ریكاو ئێران مێژووییه و ئێمه به‌شێك نین له‌م ململانێیه، و به‌ئاراسته‌یه‌كى تردا په‌یامێكى گه‌یاند به‌وه‌ى عێراقیه‌كان خۆیان جه‌نگان و سه‌ركه‌وتن و ئێستا هه‌ندێ ده‌یانه‌وێ سه‌ركه‌وتنمان پێ بفرۆشنه‌وه‌و ئاماژه‌ى به‌وه كرد چه‌كه‌كان به‌پاره‌ى عێراقیه‌كان كڕدراون.\nدیبلۆمات و توێژه‌رى ئێران، شه‌عبانى گوزارشتى له‌وه كرد ئێران خوازیاره كۆسیسته‌مێكى ئه‌منى هه‌رێمایه‌تى دابمه‌زرێ و رێزى سه‌روه‌رى ولاتان و به‌رژه‌وه‌ندیه‌كانیان بگیرێ و ببێته مایه‌ى پاراستنى ئاسایش و ساقامگیرى، ئه‌وه‌شى دوویاتكرده‌وه، ئێران برواى به سێ شت هه‌یه (دیموكراتى، دیبلۆماسى، پێشكه‌وتن).\nتورك و عه‌ره‌به‌كان باسیان له‌وه كرد گرنگه عێراق به‌هێز بێت بۆ ئه‌وه‌ى ببێته مایه‌ى سه‌قامگیرى له ناوچه‌كه‌دا، به‌ڵام به‌هێزیه‌كه‌ى نه‌گاته ئاستێك وه‌ك سه‌رده‌مى سه‌دام حسین كه توانى كویت قووت بدات، هه‌روه‌ك ئیبتسام كه‌تبى سه‌رۆكى ناوه‌ندى ئیمارات بۆ لێكۆلینه‌وه‌ى ستراتیژى ئاماژه‌ى پێدا.\nعێراقیه‌كان و میوانه‌كانیان له ئه‌مه‌ریكا و ئه‌وروپا و ئاسیا گوێیان له یه‌كترى گرت، به‌وه‌ى له عه‌قلیاندا بوو له ستراتیژیه‌ت و ئاراسته‌كردنى سیاسه‌ته‌كاندا، به‌ڵام شێوازى هاوچه‌رخ له گفتوگۆكردن و گوێگرتن و خوێندنه‌وه‌ى نێوان دێڕه‌كان؛ له سلێمانیه‌وه جوله‌ى سیاسى ده‌ستى پێكردو نه‌وه‌یه‌كى نوێى له چالاكوان و سیاسیه‌كان هێنایه به‌رهه‌م به دامه‌زراندنى میتۆدى هه‌ڵس و كه‌وتكردن له‌گه‌ڵ واقیعى سیاسیدا، نه‌ك خه‌یاڵى سیاسى، و تا ئێستا سێ سه‌رۆكى به عێراق به‌خشیوه ، و به‌شدار بوه له به‌رپێگرتنى لێكه‌وته‌كانى گشتپرسى بۆ سه‌ربه‌خۆیى كوردستان، ئێستاش ده‌گه‌ڕێته‌وه بۆ ئه‌وه‌ى به‌شدارى له دروست كردنه‌وه‌ى عێراقدا بكات، سه‌رجه‌م به‌شداربووان له دیداره‌كه‌دا كۆك بوون له‌سه‌ر ئه‌وه‌ى عێراق له كێشه‌كانى رزگارى ده‌بێت ئه‌گه‌ر خه‌ڵكه‌كه‌ى بزانن چۆن سیاسه‌ت ده‌كه‌ن و هاوبه‌شیه‌كان دروست ده‌كه‌ن و به‌رژه‌وه‌ندیه‌كان دابه‌ش ده‌كه‌ن به عه‌قڵێكى هاوسه‌نگ و دڵێكى فراوانه‌وه.\nئیبراهیم العبادى .. جریده الصباح


فَجَعَلَهُمْ جُذَاذًا إِلَّا كَبِيرًا لَّهُمْ لَعَلَّهُمْ إِلَيْهِ يَرْجِعُونَ (58) قَالُوا مَن فَعَلَ هَٰذَا بِآلِهَتِنَا إِنَّهُ لَمِنَ الظَّالِمِينَ (59) قَالُوا سَمِعْنَا فَتًى يَذْكُرُهُمْ يُقَالُ لَهُ إِبْرَاهِيمُ (60) قَالُوا فَأْتُوا بِهِ عَلَىٰ أَعْيُنِ النَّاسِ لَعَلَّهُمْ يَشْهَدُونَ (61) قَالُوا أَأَنتَ فَعَلْتَ هَٰذَا بِآلِهَتِنَا يَا إِبْرَاهِيمُ (62) قَالَ بَلْ فَعَلَهُ كَبِيرُهُمْ هَٰذَا فَاسْأَلُوهُمْ إِن كَانُوا يَنطِقُونَ (63) فَرَجَعُوا إِلَىٰ أَنفُسِهِمْ فَقَالُوا إِنَّكُمْ أَنتُمُ الظَّالِمُونَ (64) ثُمَّ نُكِسُوا عَلَىٰ رُءُوسِهِمْ لَقَدْ عَلِمْتَ مَا هَٰؤُلَاءِ يَنطِقُونَ (65) قَالَ أَفَتَعْبُدُونَ مِن دُونِ اللَّهِ مَا لَا يَنفَعُكُمْ شَيْئًا وَلَا يَضُرُّكُمْ (66) أُفٍّ لَّكُمْ وَلِمَا تَعْبُدُونَ مِن دُونِ اللَّهِ ۖ أَفَلَا تَعْقِلُونَ (67) قَالُوا حَرِّقُوهُ وَانصُرُوا آلِهَتَكُمْ إِن كُنتُمْ فَاعِلِينَ (68) قُلْنَا يَا نَارُ كُونِي بَرْدًا وَسَلَامًا عَلَىٰ إِبْرَاهِيمَ (69) وَأَرَادُوا بِهِ كَيْدًا فَجَعَلْنَاهُمُ الْأَخْسَرِينَ (70) وَنَجَّيْنَاهُ وَلُوطًا إِلَى الْأَرْضِ الَّتِي بَارَكْنَا فِيهَا لِلْعَالَمِينَ (71) وَوَهَبْنَا لَهُ إِسْحَاقَ وَيَعْقُوبَ نَافِلَةً ۖ وَكُلًّا جَعَلْنَا صَالِحِينَ (72)\nالصفحة Page 327\n(58) ئینجا هه‌موو وردو خاش کرد جگه له گه‌وره‌که‌یان، به‌ڵکو که گه‌ڕانه‌وه (پرسیار بکه‌ن) و ئیبراهیم ڕاستیان بۆ ڕوون بکاته‌وه.\n(59) بت په‌رستان (که هاتنه‌وه بینیان بته‌کانیان وردوخاش کراوه) وتیان: ئه‌وه‌ی ئه‌مه‌ی کردووه به خواکانمان، به‌ڕاستی له سته‌مکارانه!!\n(60) هه‌ندێکیان وتیان: بیستومانه لاوێک به خراپه باسیان ده‌کات پێی ده‌ڵێن ئیبراهیم.\n(61) وتیان: که‌وابوو بیهێنن به‌به‌رچاوی خه‌ڵکه‌وه (موحاسه‌به‌ی بکه‌ین و لێی بکۆڵینه‌وه) بائه‌وانیش ئاگاداربن و بیبینن.\n(62) (ئیتر چوون ئیبراهیمیان هێناو لێیان پرسی) وتیان باشه، ئه‌ی ئیبراهیم ئایا تۆ ئه‌مه‌ت کردووه به خواکانمان؟!\n(63) ئیبراهیم وتی: (بۆچی له من ده‌پرسن، خۆ بته گه‌وره‌که ساغ و سه‌لیمه) نه‌خێر؛ هه‌ر کاری ئه‌و بته زله‌یه، ده لێیان بپرسن ئه‌گه‌ر قسه ده‌که‌ن و تێ ده‌گه‌ن!!\n(64) (که‌میک داچڵه‌کان و) له دڵی خۆیاندا لێکیان دایه‌وه، سه‌ره‌نجام وتیان به خۆیان: به‌ڕاستی ئێوه هه‌میشه سته‌مکارن (ئیبراهیم ڕاست ده‌کات، ئه‌مانه ناتوانن به‌رگری له خۆیان بکه‌ن جۆن ده‌توانن به‌رگری له ئێمه بکه‌ن).\n(65) پاشان به‌سه‌رشۆڕی پاشگه‌زکرانه‌وه بۆ بیرو باوه‌ڕه کۆنه‌که‌یان وتیان: بێگومان تۆ زانیووته که ئه‌وانه قسه ناکه‌ن و تێ ناگه‌ن!! (زۆرزان و کاربه‌ده‌ستانیان چه‌واشه‌یان کردوونه).\n(66) ئیبراهیم وتی: باشه، ئاخر، چۆن شتێک ده‌په‌رستن له جیاتی خوا که ناتوانێت هیچ جۆره قازانج یان زیانێکتان پێ بگه‌یه‌نێت، (ته‌نانه‌ت ئه‌وه‌تا نه‌یانتوانی به‌رگری له خۆشیان بکه‌ن).\n(67) ئۆن له ده‌ستان و له‌و شتانه‌ش که له‌جیاتی خوا ده‌یپه‌رستن، جا ئایا ئه‌وه تێناگه‌ن و بیرو هۆشتان ناخه‌نه‌کار؟!\n(68) هه‌ندێکیان وتیان: ئیبراهیم بسوتێنن و پشتیوانی له خواکانتان بکه‌ن، ئه‌گه‌ر ئێوه شتێکتان بۆ ده‌کرێت.\n(69) (خوای گه‌وره ده‌فه‌رموێت، ئێمه‌ش فه‌رمانمان ده‌رکرد و) وتمان: ئه‌ی ئاگر ساردو سه‌لامه‌ت له‌سه‌ر ئیبراهیم (هه‌رچه‌نده ئاگر سوتێنه‌ره باڵام به فه‌رمانی خوا توانای سووتاندنی نه‌ماو ئه‌گه‌ر په‌روه‌ردگار فه‌رمانی به‌سه‌لامه‌تی نه‌دایه حه‌زره‌تی ئیبراهیم له‌ناو ئاگره‌که‌دا سه‌رمای ده‌بوو).\n(70) ئه‌وانه ویستیان پیلان بگێڕن دژی ئیبراهیم ئینجا ئێمه‌ش ئه‌وانمان به ڕه‌نجه‌ڕۆترین که‌س گێڕا.\n(71) ئێمه ئه‌ویش و - لوط - ی برازایشمان ڕزگار کرد و ناردمانن بۆ (وڵاتی شام) ئه‌و سه‌رزه‌مینه‌ی که به‌ره‌که‌تمان به‌سه‌ردا ڕژاندووه بۆ هه‌موو خه‌ڵکی.\n(72) هه‌روه‌ها ئێمه ئیسحاقمان به‌خشی به ئیبراهیم و یه‌عقوبیش به‌نه‌وه‌ی (وه‌ک زیاده ڕێزێک بۆ ئیبراهیم)، هه‌ر یه‌ک له‌وانمان کرد به پیاوچاک و خواناس.


سه‌روه‌ر پێنجوێنی - : ئایا دەكرێت ئیسلام ریفۆرم بكرێت؟ ـ دەربارەی ئەگەرەكانی چاكسازیی ئایینی لە جیهانی ئیسلامدا\nئایا دەكرێت ئیسلام ریفۆرم بكرێت؟ ـ دەربارەی ئەگەرەكانی چاكسازیی ئایینی لە جیهانی ئیسلامدا\nئایا ده‌كرێت ئیسلام ریفۆرم بكرێت؟\nده‌رباره‌ی ئه‌گه‌ره‌كانی چاكسازیی ئایینی له جیهانی ئیسلامدا\nله‌م قۆناغه‌ی جیهانی ئیسلامیدا پرسی چاكسازیی ئایینی به هێزێكی زۆره‌وه خۆی پێشنیار ده‌كات. له هه‌مان كاتدا ئه‌و پرسیاره دێته پێشه‌وه: ئایا چاكسازی له ئیسلامدا ده‌كرێت؟ ئایا ئیسلام ریفۆرم وه‌رده‌گرێت؟ ئایا چاوه‌ڕوانیی ئه‌وه له ئیسلام ده‌كرێت خۆی نوێ بكاته‌وه تا له‌گه‌ڵ دنیای نوێ بگونجێت؟ ئایا زه‌مینه و بنچینه‌یه‌ك له ئیسلامدا هه‌یه كه ببێته ئایینێكی گونجاو له‌گه‌ڵ كۆمه‌ڵگای نوێ و پێوه‌ره‌كانی ژیانی هاوچه‌رخ؟ ئایا كه‌شێكی وای تێدا هه‌ڵ‌كه‌وتوه كه بوار بدات به ده‌ركه‌وتنی (مارتین لوثه‌ر) ێك كه ڕچه بشكێنێت و چاکسازی له ئیسلامدا بکات؟\nبه بڕوای من؛ هه‌رچه‌ند ئێسته قسه‌وباس و هه‌وڵ زۆره له‌سه‌ر (ڕیفۆرم) (إصلاح) و (نوێكردنه‌وه) (تحدیث) ی ئیسلام، به‌ڵام له واقیعدا ئیسلام ئێسته بوه‌ته كۆمه‌ڵێك بونیادی سیاسی و كۆمه‌ڵایه‌تی و كۆمه‌ڵێك به‌رژه‌وه‌ندیی سیاسی و ئابوری، مه‌سه‌له‌ی ئیسلام بوه‌ته مه‌سه‌له‌ی پێتڕۆڵ و په‌یوه‌ندیه‌كانی ئه‌مێریكا به هاوپه‌یمانانیه‌وه له خۆرهه‌ڵاتی ناوه‌ڕاستدا. ئه‌گه‌ر مارتین لوثه‌ری ئیسلامییش بێت هیچ له مه‌سه‌له‌كه ناگۆڕێت.. ئێمه پێویستیمان به گۆڕانكاریی سیاسیی گه‌وره هه‌یه. به‌گشتی هه‌تا پێتڕۆڵ و ئه‌و ڕژێمه عه‌ره‌بیه گه‌نده‌ڵ و مشه‌خۆرانه بمێنن مه‌سه‌له‌كه له‌سه‌ر ئاستی گشتی وه‌كو خۆی ده‌مێنێته‌وه. ئه‌گه‌رنا ئێسته له جیهانی ئیسلامیدا له هه‌مو جۆره فیكرێك و له هه‌مو ئاستێكدا بیرمه‌ند و چاكساز و نوێخواز هه‌یه، كاتێك مارتین لوثه‌ر ڕوبه‌ڕوی پاپا وه‌ستایه‌وه ته‌نها خۆی بو، به‌ڵام ئێسته له وڵاتانی ئیسلامی و عه‌ره‌بیدا بیرمه‌ند و نوسه‌ر و ڕۆشنبیری وا هه‌ن كه شانشانێن له‌گه‌ڵ بیرمه‌نده ئورۆپاییه‌كانیشدا ده‌كه‌ن، ئه‌وه‌نده كه‌سایه‌تی و ئاڕاسته‌ی ئیسلامیی نوێخواز و میانه‌ڕه‌و هه‌یه كه ڕه‌نگه له كه‌م ئاییندا هاوشێوه‌ی هه‌بێت، به‌ڵام ئه‌وه‌ی كاریگه‌ری و ده‌نگ و سه‌دای هه‌یه هه‌ر ئه‌و ئاڕاسته ته‌قلیدی و كۆنه‌پارێزه‌یه كه له‌گه‌ڵ ده‌سه‌ڵاتدا هه‌ماهه‌نگ و هاوبه‌رژه‌وه‌ندیه.\nبه شێوه‌یه‌كی گشتییش پێم وایه كاتێك ئایینێك ڕویه‌كی نوێ و كراوه و لێبورده وه‌رده‌گرێت ئه‌وه بونی گۆڕانكاری و نوێبونه‌وه‌یه‌ك له‌و ئایینه‌دا ناگه‌یه‌نێت به‌قه‌ده‌ر ئه‌وه‌ی كه كۆمه‌ڵگا له خۆیدا پێشكه‌وتوه و بیری ئایینی و هه‌مو جۆره بیرێكی كۆنی وه‌لاخستوه و ڕۆڵی لێ سه‌ندوه‌ته‌وه. ڕه‌نگه بڵێین ئایینی مه‌سیحی ئێسته ئایینێكی كراوه و لێبورده‌یه، به‌ڵام له ڕاستیدا ئێمه به‌م قسه‌یه ئاماژه بۆ كۆمه‌ڵگای ئورۆپایی نوێ ده‌كه‌ین.\nسه‌باره‌ت به‌وه‌ی وێنه‌یه‌كی كراوه و ته‌واو لێبورده‌ی ئیسلام له‌م سه‌رده‌مه‌دا به‌رهه‌م بهێنرێت؛ ئه‌وه‌نده‌ی من شاره‌زاییم له ئیسلام و ئه‌ده‌بیاتی ئیسلامی هه‌بێت پێم وایه ئه‌وه كارێكه نزیكه له مه‌حاڵه‌وه، چونكه به شێوه‌یه‌كی زۆر مه‌نهه‌جی و سیسته‌ماتیك ڕه‌گه‌زی ڕۆحی و ڕه‌گه‌زی مێژویی له ئیسلامدا تێكه‌ڵ كراون، به شێوه‌یه‌ك ئه‌گه‌ر نوسخه‌یه‌ك له ئیسلام به‌رهه‌م بێت كه خاڵی بكرێته‌وه له ڕه‌گه‌زه مێژوییه‌كان و به‌ته‌واوی له‌گه‌ڵ بیر و ژیانی مرۆڤی هاوچه‌رخدا هه‌ماهه‌نگ بكرێت ڕه‌نگه ئیتر پێی نه‌وترێت ئیسلام و ببێته ئایینێكی جیاواز یان له پێناسه‌ی ئایین ده‌ربچێت، یان هه‌روه‌كو ئایینی (بابی و به‌هایی) و (قادیانی) ده‌رده‌چێت و ته‌نها ده‌بێته لادانێك و شێواندنێكی ئیسلام. ئه‌مه‌ش لایه‌كی ده‌گه‌ڕێته‌وه بۆ ئه‌وه‌ی كه ئیسلام ده‌قی بنه‌ڕه‌تی و بیروباوه‌ڕی دیاریكراو و چه‌سپاوی زۆره، كێشه‌كه‌ی له‌و ده‌ق و بیروباوه‌ڕه بنه‌ڕه‌تیانه‌دایه نه‌ك ته‌نها هه‌ندێك داب‌ونه‌ریت و ڕێ‌وڕه‌سم و ڕواڵه‌ت و پله‌وپایه‌ی پیاوانی ئایینی، ئه‌و بیروباوه‌ڕه كاثۆلیكیانه‌ی كه مارتین لوثه‌ر له كاتی خۆیدا ڕوبه‌ڕویان بوه‌وه له‌م بابه‌ته لاوه‌كیانه بون و هه‌ندێكیان ته‌مه‌نی نه‌ده‌چوه سه‌ده‌یه‌ك و هیچ ده‌قێكی بنه‌ڕه‌تییش پشتگیریی نه‌ده‌كردن، ئه‌مه جگه له‌وه‌ی مه‌سیحیه‌ت هه‌ر له بنه‌ڕه‌ته‌وه زاده‌ی مشت‌ومڕ و كێشمه‌كێشی به‌رده‌وام بوه و به‌شێكی زۆر له ده‌ق و بنه‌ماكانی هه‌میشه مشت‌ومڕیان له‌سه‌ر بوه و بواریان ڕه‌خساندوه بۆ بیروڕای جیاواز (بۆ نمونه هه‌میشه زیاد له یه‌ك لیستی كتێبه پیرۆزه‌كان له گۆڕێدا بوه). به‌ڵام موسوڵمانی ته‌قلیدیی ئه‌م سه‌رده‌مه هه‌ر به قورئان و فه‌رموده‌ی سه‌حیح(!) ئه‌وه‌ی ئایینی گۆڕی ده‌یكوژێت، ئه‌وه‌ی بۆ جاری دوه‌م سێكسی كرد له‌ده‌ره‌وه‌ی دامه‌زراوه‌ی خێزان به‌ردبارانی ده‌كات تا گیان ده‌سپێرێت، ئه‌وه‌ی دزیی كرد ده‌ستی ده‌بڕێت، ئه‌وه‌ی مه‌سیحی یان یه‌هودی بو ده‌ری ده‌كات یان سه‌رانه‌ی لێ ده‌سه‌نێت، به‌بێ ئه‌وه‌ی موسوڵمانێكی كراوه و ڕیفۆرمیست بتوانێت پێی بڵێت به‌ڵگه‌كه‌ت زه‌عیفه! یان له ئه‌سڵی دینه‌كه‌دا شتی وا نیه و بۆ خۆت دروستت كردوه!\nله ڕاستیدا ئیسلام وه‌كو ئایینی یه‌هودی وایه، واته ئایینێكی شه‌ریعه‌تیه كه ناسنامه و جه‌وهه‌ری ئایینی ده‌به‌ستێته‌وه به كۆمه‌ڵێك سروت و یاسای ئایینیه‌وه و ئه‌وه ده‌كاته به‌دیلێك بۆ هه‌مو ناسنامه‌یه‌كی تر. ئه‌م جۆره ئایینانه هه‌میشه به‌ره‌و گۆشه‌گیربون و داخران ده‌ڕۆن، چونكه شوێنكه‌وته‌كانیان (نه‌ك ته‌نها پیاوه ئایینیه‌كانیان) ناچار ده‌كه‌ن خۆیان جیا بكه‌نه‌وه و به شێوازێكی تایبه‌تی بژین: (خۆراك) ی تایبه‌تی، (پۆشاك) ی تایبه‌تی، ڕواڵه‌ت و سه‌روسیمای تایبه‌تی، ئه‌ده‌ب و هونه‌ری تایبه‌تی، پشو و بۆنه و ئاهه‌نگی تایبه‌تی.. (وه‌كو ئیسلامیه‌كانیش بۆ خۆیان ده‌ڵێن: هه‌مو موسوڵمانێك له ئیسلامدا پیاوی ئایینیه!). ئه‌م جۆره ئایینانه له توانایاندا هه‌یه هه‌زاران ساڵ له‌سه‌ر یه‌ك شێوه بمێننه‌وه و هه‌مو چاكسازییه‌كیش به هه‌ڕه‌شه‌یه‌ك بۆسه‌ر ناسنامه و جه‌وهه‌ر داده‌نێن. بۆیه كێشه‌ی ئیسلام وه‌كو مه‌سیحیه‌ت نیه و كێشه‌كه ته‌نها ده‌سه‌ڵاتی دامه‌زراوه‌ی ئایینی و پله‌وپایه‌ی پیاوانی ئایینی نیه.\nجگه له‌وه‌ی ده‌توانم بڵێم له ئیسلامدا ڕیفۆرم كراوه و مارتین لوثه‌ر هاتوه و بڕایه‌وه. ئه‌وه‌ی موحه‌ممه‌دی كوڕی عه‌بدولوه‌ههاب كردویه‌تی به ئیسلام (ی صۆفی ـ ئه‌شعه‌ری)؛ زۆرتره له‌وه‌ی لوثه‌ر كردویه‌تی به مه‌سیحیه‌ت (ی كاثۆلیكی). سه‌رنج بده:\nـ وه‌ههابیه‌كان ڕه‌وایه‌تیی ئایینییان له (شه‌یخولئیسلامی ئیستانبول) و مه‌زهه‌به‌كان و دام‌وده‌زگا ئایینیه‌كان و (مه‌لا) و (شێخ) و (حاجی) و، (سوڵتان) و (پاشا) و (والی) و (ئاغا) و (ده‌ره‌به‌گ) ـه‌كانی هاوپه‌یمانیان، سه‌نده‌وه، پرۆتیستانتیه‌كانیش به هه‌مان شێوه ڕه‌وایه‌تیی ئایینییان له پاپای كلێسای كاثۆلیكی و دام‌وده‌زگا و پیاوه‌كانی سه‌نده‌وه.\nـ وه‌ههابیه‌كان كۆمه‌ڵێك ده‌قی زۆریان ڕه‌ت كرده‌وه به‌و پێیه كه ده‌قی دروست (صحیح) نین و گێڕانه‌وه‌ی لاوازن و دامه‌زراوه ئایینیه ته‌قلیدیه‌كان و صۆفیه‌كان به‌كاریان ده‌هێنن بۆ خۆیان، پرۆتیستانتیه‌كانیش كۆمه‌ڵێك له ده‌قه‌كانی كتێبی پیرۆزی ڕه‌سمیی كلێسای كاثۆلیكییان ڕه‌ت كرده‌وه، مه‌به‌ستم ئه‌و كۆمه‌ڵه كتێبه‌یه كه پێیان ده‌وترێت (ئه‌پۆكریفا)، كه ئه‌مانه‌ن: (مه‌ككابیه‌كانی یه‌كه‌م، مه‌ككابیه‌كانی دوه‌م، تۆبیا، یه‌هودیت، حیكمه‌تی سوله‌یمان، حیكمه‌تی یه‌شوعی كوڕی سیراخ، كتێبی باروخ، مه‌زموری ١٥١، ته‌واوكه‌ری كتێبی ئێستیر، ته‌واوكه‌ری كتێبی دانیال)، ئه‌مانه له وه‌رگێڕانی گریكی (سێپتوه‌جینت) و لاتینی (ڤولگاته) دا هه‌بون به‌ڵام له بنه‌ڕه‌ته عیبریه‌كه‌دا نین و وه‌كو كتێبه‌كانی تری په‌یمانی كۆن ڕه‌سه‌نایه‌تییان نه‌بو، ئه‌م ده‌قه زیادانه‌ش شتی وایان تێدا بو كه كلێسای كاثۆلیكی بۆ بیروباوه‌ڕ و یاسا تایبه‌تیه‌كانی خۆی به‌كاری ده‌هێنان.. پرۆتیستانتیه‌كان ئه‌م كۆمه‌ڵه ده‌قه‌یان ڕه‌ت كرده‌وه و بایه‌خ و ڕه‌سه‌نایه‌تیی بنه‌ڕه‌ته عیبریه‌كه‌یان دوپات كرده‌وه، بۆیه ئێسته كتێبی پیرۆزی پرۆتیستانتی ئه‌و كۆمه‌ڵه كتێبه‌ی تێدا نیه.\nـ وه‌ههابیه‌كان دژی ده‌سه‌ڵاتی مه‌زهه‌به فیقهیه‌كان وه‌ستانه‌وه كه هه‌ر یه‌كه‌یان وه‌كو ئیسلامێكی بچوكیان لێ هاتبو و مافی ڕاڤه‌كردنی ئیسلام و یاسا ئیسلامیه‌كانیان قۆرخ كردبو، كارێكیان كردبو كه‌س مافی ئه‌وه‌ی نه‌بو ڕاسته‌وخۆ له ده‌قه ئیسلامیه‌كان (قورئان و حه‌دیث) بكۆڵێته‌وه و یاسا و ڕێسای ئیسلامییان لێ ده‌ربهێنێت، به‌ڵكو ده‌بوایه لاسایی مه‌زهه‌به‌كانی بكردایه‌ته‌وه و له ڕوانگه‌ی مه‌زهه‌به‌وه بۆ ئیسلام بڕوانێت.. بۆیه وه‌ههابیه‌كان بانگه‌شه‌یان كرد بۆ ڕزگاربون له ده‌سه‌ڵاتی مه‌زهه‌به فیقهیه‌كان و گه‌ڕانه‌وه بۆ ده‌قه‌كان (كیتاب و سوننه‌ت) و زانینی (ده‌لیل) ی یاساكان، كه ئه‌مه‌ش یانی ئیجتیهاد، چونكه ته‌قلید بریتیه له وه‌رگرتنی یاسا فیقهیه‌كان له مه‌زهه‌ب به‌بێ زانینی (ده‌لیل) واته به‌ڵگه‌ی ده‌ق. به هه‌مان شێوه پرۆتیستانتیه‌كانیش دژی ده‌سه‌ڵاتی كلێسای كاثۆلیكی وه‌ستانه‌وه، و قۆرخكاریه‌كانی ئه‌و كلێسایه‌یان تێك شكاند، و مرۆڤی مه‌سیحییان ئازاد كرد كه خۆی ده‌قه‌كان بخوێنێته‌وه و تێیان بگات نه‌ك شوێنكه‌وته‌ی كوێرانه‌ی تێگه‌شتن و ڕاڤه‌ی پیاوانی كلێسا بێت.. هه‌روه‌ها ده‌قی كتێبی پیرۆزی مه‌سیحییان بۆ هه‌مو كه‌س و به زمانی نه‌ته‌وه‌یی خسته به‌ر ده‌ست، له كاتێكدا پێشتر كلێسای كاثۆلیكی په‌خشی ئه‌و ده‌قه‌ی قۆرخ كردبو به‌وه‌ی وه‌رگێڕانی لاتینیی ڕه‌سمی (ڤولگاته) ی پیرۆز كردبو و ئه‌م نوسخه‌یه‌ی كردبوه ستاندارد، و خه‌ڵكیش ده‌بوایه بۆ تێگه‌شتنی ئه‌م ده‌قه لاتینیه بگه‌ڕانایه‌ته‌وه بۆ پیاوانی كلێسا و ڕاڤه و تێگه‌شتنی ئه‌وان. بۆ گۆڕینی ئه‌و حاڵه‌ته لوثه‌ر كتێبی پیرۆزی لاتینیی وه‌رگێڕا بۆ ئاڵه‌مانی. ده‌بێت سه‌رنجی ئه‌وه‌ش بده‌ین كه ئه‌وه‌ی لوثه‌ر كردویه‌تی كاتێك كتێبی پیرۆزی وه‌رگێڕاوه بۆ ئاڵه‌مانی، مه‌به‌ستی ئه‌وه نه‌بوه پیرۆزی ببه‌خشێت به وه‌رگێڕانه ئاڵه‌مانیه‌كه‌ی، به‌ڵكو مه‌به‌ستی شكاندنی پیرۆزی و قۆرخكراویی ڤولگاته [وه‌گێڕانه لاتینیه ڕه‌سمیه‌كه] ی كلێسای كاثۆلیكی بو كه بڵاوكردنه‌وه و خوێندنه‌وه‌ی ده‌قه‌كانی قۆرخ كردبو و تایبه‌تی كردبو به پیاوانی ئایینیی كلێسای ناوبراوه‌وه كه هه‌ر ئه‌وان باش لاتینییان ده‌زانی و خه‌ڵكه‌كه له ڕێگه‌ی ڕاڤه‌ی ئه‌وانه‌وه تا ڕاده‌یه‌ك پێی ئاشنا ده‌بون، سه‌رباری دوپاتكردنه‌وه‌ی پیرۆزی و بنه‌ڕه‌تبونی ده‌قه عیبریه‌كه [سه‌باره‌ت به په‌یمانی كۆن] و گریكیه‌كه [سه‌باره‌ت به په‌یمانی نوێ] و وه‌لاخستنی نێوه‌نده لاتینیه‌كه، واته هه‌وڵه‌كه‌ی لوثه‌ر بۆ به‌رهه‌مهێنانی نوسخه‌یه‌كی كتێبی پیرۆز بو بۆ خه‌ڵك و به خۆماڵیكراوی، نه‌ك بۆ ئه‌وه‌ی جێگه‌ی بنه‌ڕه‌تی ده‌قه‌كان بگرێته‌وه، چونكه ئه‌و ده‌قه عیبری و گریكیه‌كانی به بنه‌ڕه‌ت ده‌زانی نه‌ك لاتینیه‌كه.\nـ هه‌روه‌ها پرۆتیستانتیه‌كان گه‌ڕانه‌وه بۆ ده‌قه بنه‌ڕه‌تیه‌كان و به‌ڵگه‌هێنانه‌وه به خودی ده‌قه‌كان له‌بریی بنه‌ما و بڕیاردراوه‌كانی كلێسای كاثۆلیكی، كه ئه‌م بانگه‌شه‌یه‌ی پرۆتیستانتیه‌كان، بۆ گه‌ڕانه‌وه بۆ خودی ده‌قه‌كان، به دروشمی (سۆلا سكریپتورا) Sola scriptura [ده‌سته‌واژه‌یه‌كی لاتینیه به واتای: به به‌ڵگه‌ی كتێبی پیرۆز به‌ته‌نها]، ئاماژه‌ی بۆ كرا، كه چه‌مكه‌كه‌ی ئه‌وه بو: كتێبی پیرۆز به‌ته‌نها خۆی به‌سه بۆ بیروباوه‌ڕی مه‌سیحی و ڕون و ئاشكرایه بۆ خوێنه‌ر، ئیتر پێویستیی به پاشكۆ و ڕاڤه‌ی تایبه‌تیی پیاوانی كلێسا نیه، له كاتێكدا له كلێسادا بڕوا وا بو كه كتێبی پیرۆز تاكه سه‌رچاوه نیه و نوسینه‌كانی باوانی كلێسا و بڕیاره‌كانی پاپای كلێسایش به‌ڵگه‌ن و پشتیان پێ ده‌به‌سرێت. ئێمه سه‌رنج ده‌ده‌ین بانگه‌شه‌ی وه‌ههابیه‌كانیش بۆ گه‌ڕانه‌وه بۆ (كیتاب و سوننه‌ت) له‌گه‌ڵ دروشمی (سۆلا سكریپتورا) ی پرۆتیستانتیه‌كاندا هاوشێوه و هاوواتان. ریفۆرمی پرۆتیستانتی له ڕێگه‌ی ئه‌م بنه‌مایه‌وه ڕوبه‌ڕوی گه‌لێك یاسا و بڕیاردراوی سه‌لبیی كلێسای كاثۆلیكی ده‌بوه‌وه، به‌تایبه‌تی (چه‌كی لێخۆشبون) (صكوك الغفران)، كه پرۆتیستانتیه‌كان به گه‌ڕانه‌وه بۆ ده‌قه‌كان ڕه‌وایه‌تیی ئایینییان بۆ نه‌ده‌هێشته‌وه، هه‌رچه‌ند كاثۆلیكیه‌كانیش هه‌وڵیان ده‌دا به هه‌ندێك ده‌ق له كتێبه‌كانی (ئه‌پۆكریفا) به‌ڵگه‌ی بۆ بهێننه‌وه، به‌ڵام پرۆتیستانتیه‌كان پیرۆزییان له‌م ده‌قانه‌ی (ئه‌پۆكریفا) سه‌نده‌وه، هه‌روه‌ها هه‌مو یاسایه‌كی داهێنراوی پیاوانی كلێسایشیان ڕه‌ت كرده‌وه به‌و پێیه كه كتێبی پیرۆز تاكه سه‌رچاوه‌یه.\nهه‌رچه‌ند مه‌به‌ستم نه‌بو لێره‌دا ئه‌م بابه‌ته (به‌راوردی ڕیفۆرمی پرۆتیستانتی و ڕیفۆرمی وه‌ههابی) به‌ته‌واوی بوروژێنم چونكه زیاتری ده‌وێت ئه‌گه‌ر مافی ته‌واوی پێ بده‌م (له کتێبی "ڕیشه و بنچینه‌کانی توندوتیژیی ئایینی" یشدا که‌مێک له‌سه‌ری ڕۆشتوم).\nبه‌م شێوه‌یه ئه‌و ڕیفۆرمه ئایینیه‌ی که له ئۆرۆپا پرۆتیستانتیه‌کان کردویانه؛ له جیهانی ئیسلامییش ـ به بڕوای من ـ ڕیفۆرمێکی ئایینیی هاوشێوه کراوه، به‌ڵام به‌رهه‌می ئه‌و ڕیفۆرمه ئیسلامیه هه‌ر ئه‌م بزاڤ و كۆمه‌ڵه ئیسلامیه ئوصولیانه‌ی ئێستایه: ئاڕاسته‌ی (جه‌مالوددینی ئه‌فغانی ـ موحه‌ممه‌د عه‌بدوهـ ـ موحه‌ممه‌دڕه‌شید ریضا)، که ئاڕاسته‌ی نوێکردنه‌وه (تحدیث) ی ئیسلامه؛ له كۆتاییدا و ورده‌ورده بیری (ئیخوان موسلیمین) ی لێ پێك هات. ئاڕاسته وه‌ههابیه‌كه‌ش، که ئاڕاسته‌ی ڕیفۆرم (إصلاح) ی ئایینیی ئیسلامه له شێوه‌ی ڕیفۆرمه پرۆتیستانتیه‌که [وه‌کو پێشتر ڕاڤه‌مان کرد]؛ له كۆتاییدا بزاڤه سه‌له‌فی و جیهادیه‌كانی لێ پێك هات. به دڵنیاییه‌وه ده‌ڵێم ئه‌مانه به‌رهه‌می ڕیفۆرمیزمی ئیسلامین! بۆیه ئیتر نۆره‌ی نوێكردنه‌وه‌ی ڕیشه‌یی چه‌مكه‌كانی (خوا) و (مرۆڤ) و (چاكه) و (خراپه) و (ڕه‌وشت) ـه، له‌گه‌ڵ توێژینه‌وه‌ی زانستی له چه‌مك و ده‌قه ئایینیه‌كان بۆ دروستكردنی هۆشیارییه‌كی زانستی به‌رامبه‌ریان. بڕوام وایه كاتی چاكسازی و ڕیفۆرم به‌سه‌رچوه و كاتی ڕه‌خنه‌ی ڕیشه‌یی و تێپه‌ڕاندن و سه‌ندنه‌وه‌ی ده‌سه‌ڵاته له دامه‌زراوه‌ی ئایینی و به‌عه‌لمانیكردنی دام‌وده‌زگا كۆمه‌ڵایه‌تی و په‌روه‌رده‌یی و سیاسیه‌كانه.\nهه‌روه‌ها ده‌بێت سه‌رنجی ئه‌وه‌ش بده‌ین كه ڕیفۆرمی ئایینی كاری پیاوانی ئایینیه ئه‌وانه‌ی كه‌سێتیی ئایینییان هه‌یه و قسه‌یان بیستراوه له كۆمه‌ڵگادا، ئه‌گه‌رنا ئه‌وه كاری ڕۆشنبیر و نوسه‌ری سه‌ربه‌خۆ و عه‌لمانی نیه، چونكه ڕیفۆرمی ئایینی له خۆیدا به‌رهه‌مهێنانی شێوه‌یه‌كی نوێی ئایینه كه هه‌ر له پیاوانی ئایینی دێت و كاری خۆیانه. بۆیه پێم وایه ئه‌و (ڕیفۆرمی ئایینی) ـه‌ی هه‌ندێك نوسه‌ری گه‌نج و سه‌ربه‌خۆ كه هیچ سیفه‌تێكی ئایینییان نیه سه‌رقاڵی باس‌وخواسی ده‌بن و ئیددیعای ده‌كه‌ن زیاتر (وه‌هم) ێكه و فرمانی ڕاسته‌قینه‌ی ئه‌و نوسه‌رانه ده‌بێت ڕه‌خنه‌ی زانستی و ڕیشه‌یی چه‌مك و بنه‌ما ئایینیه‌كان و نوسینه‌وه‌ی مێژوی ئایین و گروپه ئایینیه‌كان بێت به میتۆدێكی زانستی به‌بێ هه‌وڵدان بۆ نوێكردنه‌وه و گونجاندن و پینه‌وپه‌ڕۆ.\nبۆیه ده‌ڵێم بۆ ڕیفۆرمی ئایینیی ڕاسته‌قینه له ئیسلامدا ده‌بێت له ناو خودی پێشه‌وایه‌تیی ئیسلامی و چینی پیاوانی ئایینی و بیرمه‌ند و ڕۆشنبیره ئایینیه‌كانی جیهانی ئیسلامدا، كه‌سانێكی وا هه‌ڵ‌بكه‌ون كه چاكسازیی ڕیشه‌یی له خودی بیروباوه‌ڕ و یاسادانانی ئیسلامیدا بكه‌ن و به شێوه‌یه‌ك له شێوه‌كان دان بنێن به‌و ڕاستیه‌دا كه زۆرێك له بیروباوه‌ڕ و یاسا ئیسلامیه‌كان په‌یوه‌ستن به قۆناغبه‌ندیی كولتور و كۆمه‌ڵگاوه و ئه‌و ئیسلامه ته‌قلیدیه‌ی كه هه‌یه زاده‌ی ئه‌زمونێكی ڕۆحی و فیكری و كۆمه‌ڵایه‌تیی سه‌ده‌ی حه‌وت و هه‌شتی زایینی و دواتری كۆمه‌ڵگای عه‌ره‌بی و خۆرهه‌ڵاتی ناوه‌ڕاسته و بۆ ئێسته مرۆڤی موسوڵمان ده‌توانێت له‌ژێر سایه‌ی بنه‌ما سه‌ره‌كیه‌كانی فه‌لسه‌فه‌ی ئیسلامی و شه‌ریعه‌تی ئیسلامیدا فیكرێكی هاوچه‌رخ و ڕژێمێكی یاسادانانی هاوچه‌رخ دامه‌زرێنێت، به شێوه‌یه‌ك دوانه‌كه‌وێت له ده‌ستكه‌وته مه‌عریفیه‌كانی مرۆڤی هاوچه‌رخ و به شێوه‌یه‌كیش یاسای كۆمه‌ڵایه‌تی و سیاسی و ئابوری... دابڕێژێت كه مافه‌كانی مرۆڤ دابین بكات و مرۆڤ له سایه‌یدا بتوانێت وه‌كو مرۆڤێكی هاوچه‌رخ بژی. بۆ ده‌سته‌به‌ركردنی عه‌مه‌لیبونی ئه‌م فیكره چاكسازیه ده‌بێت هه‌ر له‌ناو بیرمه‌ند و ڕۆشنبیره ئایینیه‌كاندا ئه‌و بڕوایه بچه‌سپێت كه ئه‌وه‌ی له ده‌قه ئیسلامیه‌كاندا هاتوه (له قورئان و فه‌رموده) ته‌نها ئه‌زمونێكی یه‌كه‌می ئیسلام پێشان ده‌دات و گیانه ئیسلامیه‌كه ده‌توانێت له‌م سه‌رده‌مه‌یشدا ئه‌زمونێكی ته‌واو نوێی هه‌بێت كه ته‌نها له هێڵه گشتیه‌كاندا له‌گه‌ڵ ئه‌زمونی یه‌كه‌مدا یه‌ك ده‌گرێته‌وه. بۆ نمونه دان بنرێت به‌و ڕاستیه‌دا كه به‌شێكی زۆر یان زۆربه‌ی ئه‌و بیرۆكه میتافیزیایی و گه‌ردونی و مێژویی و كۆمه‌ڵایه‌تیانه‌ی له قورئان و ده‌قه ئیسلامیه‌كانی تردا هاتون كولتوری مرۆڤی ئه‌و سه‌رده‌مه به‌رهه‌می هێناون و داخوازیی كردون، هه‌روه‌ها ئه‌وه‌ی كه زۆربه‌ی به‌نده‌كانی یاسادانانی ئیسلامی ده‌گه‌ڕێته‌وه بۆ ڕژێمی كۆمه‌ڵایه‌تی و بونیاده‌كانی چینایه‌تیی ئابوری و جێنده‌ر... له كۆمه‌ڵگه‌ی سه‌رهه‌ڵدانی ئیسلامدا. به شێوه‌یه‌ك له بیری ئیسلامیی نوێدا ئه‌وه‌ی بایه‌خ و گرنگیی ته‌واوی هه‌بێت ته‌نها كۆمه‌ڵێك ئامانج و مه‌به‌ست بن كه به ئامانجه هه‌ره‌باڵاكانی ئیسلام دابنرێن، و بریتی بن له باوه‌ڕ به خوا و لێپرسراوێتیی تاكه‌كه‌سی و دادپه‌روه‌ری و یه‌كسانی و پاراستنی گیان و سامان و ڕێزی مرۆڤ، ئیتر چه‌مك و ورده‌كاریه‌كانی تر به‌پێی قۆناغی كۆمه‌ڵایه‌تی ده‌گۆڕێن و به‌ره‌و پێش ده‌چن. كاتێك پێشه‌وایه‌تیی ئیسلامی توانی بگاته ئه‌م بیركردنه‌وه‌یه ده‌توانێت ئیسلام ڕیفۆرم بكات و ئیسلام له‌و ئاسته‌نگ و ته‌نگ‌وچه‌ڵه‌مه‌یه‌ی ئێستا تێی كه‌وتوه ڕزگار بكات. به‌ڵام ئایا له هه‌مو جیهانی ئیسلامیدا كه‌سێك كه سیفه‌تی ئایینیی هه‌بێت و خۆی به كه‌سێتییه‌كی ئایینی بزانێت ده‌گاته ئه‌و بڕوا و ئاماده‌ییه؟! یان ده‌توانێت بانگه‌شه‌ی بۆ بكات و ڕای بگه‌یه‌نێت؟ یان ڕه‌شه‌خه‌ڵك شوێنی بكه‌ون و لێی ڕانه‌په‌ڕن؟ له‌مه‌دا گومانێكی زۆر هه‌یه و ئاسۆیه‌كی زۆر لێڵ ده‌بینین. ده‌بێت ئاماژه بۆ هه‌وڵه‌كانی هه‌ندێك كه‌سێتیی ئیسلامیی وه‌كو (حه‌سه‌ن تورابی) و، (جه‌مال به‌ننا) ی برای حه‌سه‌ن به‌ننا و، (جه‌وده‌ت سه‌عید) و، (ئه‌حمه‌د صوبحی مه‌نصور) و، كه‌سانێكی تر بكه‌ین. به‌ڵام گومان هه‌یه له‌وه‌ی ئه‌م هه‌وڵانه به ئاكام بگه‌ن، چونكه له‌لایه‌كه‌وه ئه‌مانه هه‌وڵی تاكه‌كه‌سین و خه‌ڵكێكی كه‌م نه‌بێت هاوكاریان نیه، له‌لایه‌كی تریشه‌وه ئه‌م نوسه‌ر و بیرمه‌ندانه سیفه‌تی ئایینییان كه‌مه و چاوه‌ڕوان ناكرێت خه‌ڵك به‌گشتی متمانه‌یان پێ بكه‌ن و شوێنیان بكه‌ون وه‌كو چۆن شوێن پیاوانی ئایینی ده‌كه‌ون، هه‌تاكو خۆیشیان هه‌ندێك جار ده‌ڵێن كه ئه‌وه‌ی ده‌یڵێن بیروڕای خۆیانه و فه‌توا نیه، ئه‌مه‌ش له‌به‌ر ئه‌وه‌ی ئه‌مانه پیاوی ئایینی نین و پله‌وپایه‌ی ئایینیی ته‌قلیدییان نیه. لێره‌وه ده‌چینه‌وه بۆ ئه‌و پرسیاره‌ی كه بۆچی پیاوانی ئایینی ئه‌ركی ڕیفۆرم و چاكسازیی ئایینی ناگرنه ئه‌ستۆ؟ وه‌ڵامه‌كه‌ی ئاشكرایه كه پیاوانی ئایینی به‌پێی دڵی ڕه‌شه‌خه‌ڵك ده‌جوڵێنه‌وه و خۆیشیان له ئاستی مه‌عریفیدا ده‌كرێت هه‌ر به ڕه‌شه‌خه‌ڵك پۆلێن بكرێن. پیاوی ئایینی ئه‌وه‌نده‌ی بیری له‌لای پله‌وپایه‌كه‌ی و خۆشه‌ویستیی جه‌ماوه‌ره ساده‌لۆحه‌كه‌ی و نان‌وبژێویه‌كه‌یه‌تی هه‌رگیز له‌بیری چاكسازی و به‌ده‌مه‌وه‌چونی پێداویستیه‌كانی كۆمه‌ڵگای نوێدا نیه، به‌ڵكو هه‌وڵیش ده‌دات كۆمه‌ڵگا له‌و بارودۆخه‌ی ڕابردودا بمێنێته‌وه و دژایه‌تیی هه‌مو كرانه‌وه و تازه‌گه‌رییه‌كیش ده‌كات. لێره‌وه دیاره ڕیفۆرمی ئایینی كه له بنه‌ڕه‌تدا ئه‌ركی پیاوانی ئایینیه له ڕاستیدا هه‌ر پیاوانی ئایینی خۆیان ڕێگرن له‌به‌رده‌م ئه‌و ڕیفۆرمه‌دا.\nده‌مه‌وێت ئاماژه بۆ ئه‌وه‌ش بكه‌م كه ئێسته كۆمه‌ڵێك موسوڵمان هه‌ن پێیان ده‌وترێت (قورئانیه‌كان) (وه‌كو د. ئه‌حمه‌د صوبحی مه‌نصور و هاوكارانی له سه‌نته‌ری "أهل القرآن")، كه ته‌نها باوه‌ڕیان به قورئان هه‌یه و ئه‌وه‌ی پێی ده‌وترێت سوننه‌ت و فه‌رموده ڕه‌تی ده‌كه‌نه‌وه و ته‌نها پشت ده‌به‌ستن به ده‌قی قورئان و به‌مه‌ش كۆمه‌ڵێك كێشه‌ی زۆر له كۆڵ ئیسلام و فیقهی ئیسلامی و بیروباوه‌ڕی ئیسلامی ده‌كه‌نه‌وه.. به‌ڵام له لایه‌كه‌وه ئه‌وانه ئه‌وه‌نده كه‌من كه كاریگه‌رییه‌كی ئه‌وتۆیان نیه (ڕه‌نگه ئه‌گه‌ر ئینته‌رنێت نه‌بوایه؛ ده‌نگیان به خه‌ڵك نه‌گه‌شتایه!) و له لایه‌كی تریشه‌وه توشی زۆر كێشه و سه‌رگه‌ردانی ده‌بن له ڕاڤه‌ی قورئان و بیروباوه‌ڕی ئیسلامیدا و بۆ ئه‌وه‌ی پشت نه‌به‌ستن به فه‌رموده لێكدانه‌وه‌ی سه‌یر سه‌یر بۆ قورئان دروست ده‌كه‌ن كه زیاتر بێمتمانه‌یان ده‌كات (هه‌رچه‌ند ڕه‌نگه ئه‌مه حاڵه‌تێكی كاتی بێت و ته‌نها نیشانه‌ی ئه‌وه بێت كه له قۆناغێكی سه‌ره‌تاییدان و جارێ میتۆد و گوتاری خۆیان به‌ته‌واوی گه‌ڵاڵه نه‌كردوه.. هه‌روه‌كو قۆناغی سه‌ره‌تایی موعته‌زیله)، جگه له‌وه‌ی ده‌ستگرتنیان به قورئانه‌وه وه‌كو دوا سه‌نگه‌رێك كه به‌جێی ناهێڵن؛ دیسان كێشه دروست ده‌كات، چونكه ئه‌وه‌ی ئێمه داوای ده‌كه‌ین بریتی نیه له به‌رزکردنه‌وه‌ی ده‌قێکی وه‌کو (قورئان) بۆ سه‌روی ڕه‌خنه و ئینجا پشتگوێخستنی ده‌قێكی تر /و كوێركردنه‌وه‌ی سه‌رچاوه‌یه‌كی تر/ ی وه‌کو (سوننه‌ت)، به‌ڵكو بریتیه له توێژینه‌وه‌ی هه‌مو ده‌قه‌كان له‌ژێر ڕۆشنایی هۆشیاریی زانستی و میتۆدی زانستیی نوێدا.\nله كۆتاییدا ده‌ڵێم: ئه‌وه‌ی ئێمه هه‌وڵی بۆ ده‌ده‌ین ئه‌وه نیه چاكسازی له ئاییندا بكرێت و نوێكردنه‌وه و گونجاندن و پاساو و پینه‌وپه‌ڕۆی بۆ بكرێت، چونكه ئه‌وه ته‌نها له ته‌مه‌نی درێژ ده‌كاته‌وه و له زۆربه‌ی حاڵه‌ته‌كاندا گوڕێكی نوێی پێ ده‌به‌خشێت.. دواتریش ڕه‌نگه له شوێن و كاتێكی تردا هه‌مان كێشه و ئاڵۆزی دروست بكاته‌وه و پرۆسه‌كه بگه‌ڕێته‌وه بۆ خاڵی سفر. جگه له‌وه‌ی ئه‌و نوێكردنه‌وه‌یه ئازایه‌تیی خودی ئه‌و ئایینه‌ی تێدا نیه، به‌ڵكو ئه‌وه مرۆڤه كه پێش ده‌كه‌وێت و ئایینه‌كه‌یشی به‌ره‌و پێش ده‌بات.. سه‌رباری ئه‌وه‌ی له لایه‌نی زانستی و مه‌عریفیه‌وه بیری چاكسازی و نوێكردنه‌وه كاری نیوه‌ناچڵ و نیوه‌چاره‌سه‌ره و ناگاته ئاستی میتۆدی توێژینه‌وه‌ی زانستی. ئه‌و میتۆده‌ی كه من له‌سه‌ری ده‌ڕۆم بریتیه له توێژینه‌وه‌ی چه‌مك و ده‌قه ئایینیه‌كان به ناونیشانی ئه‌وه‌ی له كولتورێكی ڕابردوه‌وه هاتون و وه‌كو ئاركیۆلۆجیایه‌ك لێی ده‌كۆڵمه‌وه، چونكه (كۆمه‌ڵگاكانی ڕابردو) شوێن‌كاتی ڕاسته‌قینه‌ی ئایینه‌كانن. ئێسته‌ش باوه‌ڕم به‌و دابه‌شكردنه‌ی (ئۆگه‌ست كۆنت) هه‌یه بۆ قۆناغه‌كانی مه‌عریفه‌ی مرۆڤ (بیری ئایینی ـ میتافیزیكا ـ بیری زانستی)، بۆیه پێم وایه فه‌لسه‌فه (میتافیزیكا) یش چه‌رخی زێڕینی به‌سه‌ر چوه نه‌ك ته‌نها بیری ئایینی. له‌به‌ر ئه‌وه ئێمه لایه‌نگری (ڕه‌خنه) ین نه‌ك (ڕیفۆرم).


هۆشیار عەبدوڵا: دەنگ بە یاسای هەڵبژاردنەكان نادەین ئەگەر بڕگەی ژماردنی ئەلكترۆنی دەنگەكان لانەبرێت\nهۆشیار عەبدوڵا، پەرلەمانتاری گۆڕان لەپەرلەمانی عێراق ئەمڕۆ چوارشەممە رایگەیاند، بڕگەی جیاكردنەوەو ژماردنی ئەلكترۆنی دەنگەكان لە یاسای نوێی هەڵبژاردنەكاندا لانەبرێت، ئەوا دەنگ بە یاساكە نادەن، چونكە بەقسەی ئەو پەرلەمانتارە بەهۆی جیاكردنەوەو ژماردنی دەنگەكان بەشێوەیەكی ئەلكترۆنی لەهەڵبژاردنی پێشودا دەستكاری دەنگەكان كراوە.\nئاوێنە: هۆشیار عەبدوڵا لە بەیاننامەیەكدا رایگەیاند، زۆربەی وڵاتان جیاكردنەوەو ژماردنی ئەلكترۆنیی دەنگەكانیان لابردوەو گەڕاونەتە سەر جیاكردنەوەو ژماردنی دەنگەكان بە دەست ئەوەش لەپێناو گەرەنتیكردنی بێگەردی و دادپەروەریی لە هەڵبژاردنەكاندا.\nئەو پەرلەمانتارەی گۆڕان ئەوەشی وەبیرهێناوەتەوە كە لە هەڵبژاردنی رابردوی عێراقدا كە بەشێوەی ئەلكترۆنی دەنگەكان ژمێردران، ئەزمونێكی تاڵ بو كە تێیدا دەستكاری ئەنجامەكانی هەڵبژاردن كراو زۆر بە ئاسانی "ساختەكاری" تێپەڕێندرا.\nئەوەشی خستۆتەڕو كە لە ئێستادا شەقامی عێراقی دەكوڵێت و ناڕەزایەتییەكان لە زۆربەی پارێزگاكان بەردەوامە ئەوەش ئاكامێكی حەتمی ئەو بنەما خراپەیە كە حكومەتی ئێستای لە پەرلەمانێكەوە لێ هاتە ئارا كە گومان لە چۆنیەتی سەركەوتنی هەندێك لەئەندامەكانی لە هەڵبژاردنەكاندا دەكرێت.\nجەختیشی كردۆتەوە كە ژماردنی ئەلكترۆنی دەنگەكان لە هەڵبژاردنی رابردودا بۆرسەیەكی كڕین و فرۆشتنی دەنگەكانی دروستكرد و هەندێك كەس گەیشتنە پەرلەمان كە زۆر بێهیوابون لە سەركەوتنیان، ئەم نمونانەش زۆرن و گەل بەباشی ئاگادارە.\nهۆشیار عەبدوڵا هێمای بۆ ئەوەش كردوە كە ئەوان دەنگ بە بڕگەی ژماردنی ئەكلترۆنی دەنگەكان لە یاسای نوێی هەڵبژاردنەكان نادەن، ئەگەر ئەو بڕگەیەش تێپەڕێنرێت ئەوا یاساكە بە پوچەڵ دەزانن و لەلایەن خەڵكیشەوە رەتدەكرێتەوە و داواشی لە شەقامی عێراقی راپەڕیو كردوە كە بەوپەڕی هێزەوە داوای رەتكردنەوەی ئەم جۆرە ژماردنەی دەنگەكان بكەن.


ئەردۆگان و ئاییندەی كێشەی كورد |\nHome بیروڕا ئەردۆگان و ئاییندەی كێشەی كورد\nئەردۆگان و ئاییندەی كێشەی كورد\non: حوزه‌یران 28, 2018 In: بیروڕاNo Comments\nعومه‌ر عه‌لی محه‌مه‌د\nپارتە سیاسییەكانی توركیا ئەردۆگان بە پیاوە زیرەكەكە ناو دەبەن لە گەمەی هەڵبژاردندا، لەبەرئەوە دیاریكردنی ئەم كاتە بۆ هەڵبژاردنی پێشوەخت، كارێكی بەرنامە بۆ داڕێژراو و پلانێكی سیاسیی زیرەكانە بوو، چونكە ئەگەر توركیا بەو دەسەڵاتەوە بچوایەتە كۆتاییەكانی ساڵی 2019 و هەڵبژاردنی ئەنجام بدایە، هەرگیز ئەردۆگان ئەو سەركەوتنانەی ئێستای بەدەست نەدەهێنا.\nسەركەوتنی پارتی داد و گەشەپێدان لە هەڵبژاردنەكاندا هیچ كاتێك بە زۆرینەی ڕەها نەبووە، بەڵكو بە سەرنجدان لە هەموو هەڵبژاردنەكان بەتایبەتیش لە دوای ساڵی (2014) كە تیایدا ئەردۆگان سەركەوت بۆ پۆستی سەرۆك كۆماری توركیا، بە جیاوازیەكی كەم بووە لەگەڵا ئۆپۆزسیۆندا. بەپێی بۆچونی بەشێك لە چاودێرانی هەڵبژاردنەكانی توركیا ئەوەی چارەنووسی پارتە سیاسیەكان لە هەڵبژاردنەكانی توركیا یەكلایی دەكاتەوە نزیكەی میلۆنێك دەنگدەرە نەك ئەو (60) ملیۆن كەسەی كە دەنگی داوە، ئەمەش وایكردووە، لە یەكەم ڕۆژی بەدەستەوەگرتنی دەسەڵاتی AKP بیر لەوە بكاتەوە چۆن بردنەوەی هەڵبژاردنی داهاتوو مسۆگەر بكات، لەبەرئەوەش كە خۆیان لە دەسەڵاتدان كاتەكەشی دیاری دەكەن و لەسەر بنەمای سایكۆلۆژیای هاوڵاتی توركیا بەگشتی و زۆرینەی تورك بەتایبەتی گۆڕانكاری بەسەر گوتاری سیاسیاندا دەهێنن.\nهەڵبژاردنی ئەم كاتە بۆ هەڵبژاردنی پێشوەخت بەشێك بوو لەو بەرنامانە، چونكە لە ئێستادا توركیا گیرۆدەی كێشەی قورس نەبووەتەوە، نە لەڕووی ئابوری و نە لەڕووی سیاسیەوە نەچۆتە ناو قەیرانێكەوە كە نەتوانێت لێی دەرباز بێت، بەڵكو ئەوەی كە هەیە دەسەڵات خۆی دروستی كردووە كە بەشێكی بۆ كاركردن بوە لەسەر سایكۆلۆژیای دەنگدەری توركیا كە دەنگدانەوەیە بە دادوگەشەپێدان و بەتەنها هێزی ڕزگاركردنی توركیای بزانێت لە پێناو پاراستنی یەكپارچەیی خاكی توركیا و مانەوەی توركیا وەك زلهێزێكی ڕۆژهەڵاتی ناوەڕاست و ڕێگرتن لە هەرەسی لیرە و ئابوری توركیا، لەهەمان كاتدا ڕێبەرایەتی كردنی گەلانی مسوڵمان بۆ ئەو ئەجێندا سیاسەی كە هەیەتی وەك بەشێك لە پرۆژەكانیان بۆ سەرلەنوێ زیندوكردنەوەی خەونی سوڵتانی لە چوارچێوەی پرۆژەی سیاسی عوسمانیە نوێیەكاندا.\nپارتی دادوگەشەپێدان لەماوەی دەسەڵاتی چەند ساڵی ڕابردوویدا بە بەرنامە كاری كردووە بۆ ئەوەی سەرلەبەری سیستمە كۆنە كەمالیەكە بگۆڕێت و یەك لەدوایەك شوێنكارەكانیان بە بەدیلی نوێتر پڕ بكاتەوە، كە مۆركی تایبەتی ئەردۆگانیزم و پرۆژە سیاسیەكەی پێوە بێت.\nئەنجامدانی ڕاپرسی لەسەر دەستور لە مانگی نیسانی (2017)و سەركەوتنی تیایدا گەورەترین هەنگاو بوو پاشان پێشخستنی هەڵبژاردن و سوربوون لەسەر ئەنجامدانی و سەركەوتنی لە هەڵبژاردنەكەشدا بە تەواوی توانای ئەنجامەكانی بەدەست بهێنێت و ئیتر بكەوێتە سەر جێبەجێكردنی ئەو خەونانەی كە هەیبوو بۆ بنیاتنانەوەی توركیا، بەتایبەتی لەڕوی سیاسی و دەستوریەوە، چونكە گۆڕینی سیستمەكە بۆ سەرۆكایەتی مانای گواستنەوەی زۆرینەی دەسەڵاتە گرنگەكانە بۆ خودی سەرۆك كۆمار و هەرخۆیشی سەرۆكی پارتی براوەی هەڵبژاردنەكانەو هەموو بڕیارە گرنگ و چارەنوسسازەكانی بەدەستە لە دروستكردنی حكومەت و دانانی وەزیرەكان و دادگاكان و دامەزراوە گرنگەكانی وەك ئاسایش و میدیاكانی حكومەت و پۆلیس و دامەزراوەی سەربازی.\nلەلایەكی تریشەوە بە بەرنامە كاریكرد لەسەر ئەوەی كە جارێكی تر هاوشێوەی كەمال ئەتاتورك خۆی بكاتە سەركردەیەكی كاریزمی لەلایەك بۆ ڕەگەزی تورك ،لەلایەكی تریشەوە بۆ گەلانی تری توركیا، بەستنی هاوپەیمانێتی ستراتیجی لەگەڵا مەهەپە لەپێناو ئەوەدابوو كە ئەردۆگان لە سەركردەیەكی پارتێكەوە كە بە باكگراوندی ئیسلامی ناسراوە بۆ سەركردەیەكی نوێ كە لەدوای ئەتاتورك ئاڵای توركیا هەڵدەگرێ و ڕابەرایەتی گەلی توركیا دەكات بۆ ئایندەو سەروەریەكانیان لە مێژوودا بۆ زیندوو دەكاتەوەو ڕوبەڕووی دوژمنەكانی توركیا دەوەستێتەوە.\nبۆ گەلانی تری مسوڵمانیش لەناوخۆو دەرەوەی توركیادا هەڵگرتنی گوتارێكی ئاینی و بەردەوام پشتیوانی لە كێشەی قودس و فەڵەستینیەكان و كێشەی كەمینە مسوڵمانەكان لە میانمار و توركمانستانی ڕۆژهەڵات و مسوڵمانەكانی تبت لە چین و داكۆكی كردن لە كێشە ئیسلامیەكان لە نەتەوە یەكگرتوەكان و ڕێكخراوی هاریكاری ئیسلامی وایكردووە كە سۆزی هاوڵاتی مسوڵمانی شەقام بەلای خۆیدا كێش بكات، لەوكاتەوە كە ئەردۆگان هاوپەیمانی ستراتیجی لەگەڵا نەتەوە پەرستەكانی توركدا بەستووە، ئاستی توندوتیژیەكانی بەرامبەر بە كورد و كێشەكەی لە هەرسێ پارچەی كوردستان زیادی كردووە، بەمەش دەیەوێت شەڕی كورد بكاتە بەشێك لە شەڕی تیرۆر و بەردەوام هێرشەكانی بۆسەر پارتی كرێكاران و یەپەگە و ئۆپەراسیۆنەكانی لە كوردستانی باشور و هەڕەشەكانی لە قەندیل و شەنگار و مەخمود و جێگاكانی تر بە شەڕی دژ بە تیرۆر ناوبردووە، بەمەش خواست و ئامانجی توركە فاشیەكانی هێناوەتەدی و بۆشی دەركەوتووە ئەم گوتارە كاریگەری لەسەر كەمكردنەوەی ئەو دەنگانە نەبووە كە لە باكوری كوردستان پێی دراوە، لەم كاتەشدا توانیویەتی بە هاوپیەمانی لەگەڵا مەهەپەدا هەردوو هەڵبژاردنی سەرۆكایەتی و پەرلەمانی بباتەوە، پێناچێت پاشەكشە لەو ئاراستەیە بكات و جارێكی تر بگەڕێتەوە بۆ پرۆسەی ئاشتی لەگەڵا كورددا، لەبەرئەوە پێشبینی دەكرێت كە حكومەتی ئایندە بەشێك لە پۆستە گرنگەكانی بدرێت بە مەهەپە و ئەوكاتەش هەڵوێستەكان بەرامبەر بە كورد توندتر دەبن، بەتایبەتیش لەو ڕوانگەیەوە كە ئەمریكا بێ دەنگە لە ئاست ئۆپەراسیۆنە سەربازیەكان و زۆرجاریش پشتیوانی دەوڵەتی توركیا دەكات بۆ سنورداركردنی چالاكی پەیەدە لە سوریا و پارتی كرێكاران لە قەندیل و ناوچەكانی تر.لە بەر ئەوە پێشبینی دەكرێت قۆناغی ئایندە بۆ كورد دژوارتر بێت و وا بە ئاسانیش دەوڵەت نەگەرێتەوە سەر مێزی گفتوگۆ.\nئەنجوومەنی پیرانی کوردستان\nجوانترین گوناهەکانی ڤینۆس لە ئیتاڵیا\nپارێزگارى سلێمانى: هیچ ده‌روازه‌یه‌كی سنوری دانه‌خراون\nکەژان حەسەن: زۆر ڕۆمانسیم و هاوسەرەکەم مۆمم بۆ دێنێت